ADUN Pelangai antara 10 terkorban dalam nahas pesawat - Anthony Loke

SUBANG, 17 Ogos - Menteri Pengangkutan Anthony Loke, memaklumkan 10 terkorban dalam nahas pesawat ringan terhempas di Lebuhraya Guthrie berhampiran kawasan perumahan Seksyen U16, Bandar Elmina, Shah Alam petang tadi.Lapan daripada mangsa berada dalam pesawat termasuk dua kru penerbangan.Manakala dua lagi mangsa melibatkan orang awam pengguna lebuh raya tersebut.Anthony berkata, Ahli Dewan Undangan Negeri (ADUN) Pelangai, Pahang, Datuk Seri Johari Harun antara nama didaftar menaiki pesawat tersebut."Pasukan Biro Siasatan Kemalangan Udara (BSKU) telah pun dikerahkan ke tapak nahas untuk membuat siasatan dan sudah tentu misi pertama ialah mencari kotak hitam pesawat tersebut. Dan misi tersebut pencarian sedang dijalankan pada ketika ini. Melalui senarai penumpang yang kita perolehi dapat sahkan bahawa dalam pesawat tersebut ada lapan orang, dua anak kapal dan enam penumpang. Apa yang boleh kita sahkan pada ketika ini ialah nama-nama dalam tersebut untuk dua juruterbang," kata Anthony dalam Sidang Media Khas, di sini.

(Menteri Pengangkutan Anthony Loke dalam satu Sidang Media Khas)

Berikut adalah senarai nama lapan penumpang yang didaftarkan menaiki pesawat yang terhempas.1. Datuk Seri Johari Harun (ADUN N36 Pelangai, Pahang), 53 tahun2. Khairil Azwan Jamaludin, 43 tahun3. Shaharul Amir Omar, 49 tahun4. Mohamad Naim Fawwaz Mohamed Muaidi, 35 tahun5. Mohammad Taufiq Mohd Zaki, 37 tahun6. Idris Abdol Talib@Ramali, 41 tahun7. Shahrul Kamal Roslan, 41 tahun (Juruterbang)8. Heikal Aras Abdul Azim, 45 tahun (Pembantu Juruterbang)


Senarai nama lapan penumpang dalam nahas pesawat di Shah Alam

KUALA LUMPUR, 17 Ogos- Pihak Berkuasa Penerbangan Awam Malaysia (CAAM) dalam satu kenyataan mengesahkan, kejadian melibatkan pesawat jenis Beechcraft Model 390 (Premier 1) nombor pendaftaran N28JV itu berlaku di Lebuhraya Guthrie berhampiran kawasan perumahan Seksyen U16, Bandar Elmina, Shah Alam petang tadi.Berikut adalah senarai nama lapan penumpang yang didaftarkan menaiki pesawat yang terhempas.1. Datuk Seri Johari Harun (ADUN N36 Pelangai, Pahang), 53 tahun 2. Khairil Azwan Jamaludin, 43 tahun3. Shaharul Amir Omar, 49 tahun4. Mohamad Naim Fawwaz Mohamed Muaidi, 35 tahun 5. Mohammad Taufiq Mohd Zaki, 37 tahun6. Idris Abdol Talib@Ramali, 41 tahun 7. Shahrul Kamal Roslan, 41 tahun (Juruterbang)8. Heikal Aras Abdul Azim, 45 tahun (Pembantu Juruterbang)

(Senarai nama lapan penumpang dalam nahas pesawat jenis Beechcraft Model 390 (Premier 1))


PM, menteri ucap takziah kepada keluarga mangsa nahas pesawat

KUALA LUMPUR, 17 Ogos- Perdana Menteri Datuk Seri Anwar Ibrahim mengucapkan takziah kepada keluarga mangsa nahas pesawat jenis Beechcraft Model 390 (Premier 1) yang terhempas di Lebuhraya Guthrie berdekatan Bandar Elmina, Shah Alam, pada 2.40 petang tadi.Menerusi hantaran di Facebook, Datuk Seri Anwar turut mendoakan keluarga mangsa yang terlibat tabah menghadapi dugaan itu. “Saya mengutuskan salam takziah kepada keluarga mangsa tragedi pesawat di Elmina, Shah Alam petang tadi. Mendoakan semoga kesemua mereka tabah menghadapi dugaan ini. Al-Fatihah,” katanya. Sementara itu, Menteri Komunikasi dan Digital Fahmi Fadzil dalam hantaran di Facebook turut mengucapkan takziah kepada keluarga mangsa dan mendoakan semua ahli keluarga tabah dengan ujian itu. “Innalillahi wa inna ilaihi raji’un. Takziah buat semua keluarga mangsa nahas pesawat yang terhempas di Elmina petang tadi. Semoga keluarga mangsa tabah dengan ujian ini. Al-Fatihah,” katanya.Terdahulu, Ketua Polis Selangor Datuk Hussein Omar Khan mengesahkan 10 lelaki maut termasuk seorang kenamaan dalam nahas pesawat itu.Menurut Datuk Hussein, lapan daripada mereka ialah enam penumpang dan dua kru pesawat ringan itu, manakala dua lagi merupakan orang awam masing-masing penunggang motosikal dan pemandu kereta yang lalu di tempat kejadian.


Projek naik taraf Hospital Pontian bermula tahun depan

PONTIAN, 17 Ogos- Peruntukan RM150 juta bagi membina bangunan tambahan di Hospital Pontian, Johor yang dijangka akan dilaksanakan pada tahun hadapan, akan memberi nilai tambah kepada daerah itu terutama dalam perkhidmatan kesihatan.Timbalan Menteri Kewangan, Datuk Seri Ahmad Maslan berkata projek itu bakal membabitkan projek menaik taraf dua buah blok bangunan baharu empat tingkat dengan pertambahan 150 katil pesakit.Usaha menaik taraf hospital sedia ada itu penting berikutan Pontian bakal menjadi tumpuan dengan adanya jambatan baharu yang menghubungkan daerah itu dengan Johor Bahru.Sementara itu, Menteri Besar Johor, Datuk Onn Hafiz Ghazi berkata Hospital Pontian itu bakal dinaik taraf dan memberi keselesaan kepada penduduk sekitar dengan menggunakan peruntukan seperti yang diumumkan oleh Perdana Menteri, Datuk Seri Anwar Ibrahim dalam pembentangan bajet sebelum ini."Alhamdulillah seperti yg diumumkan oleh YAB Perdana Menteri pada bulan Februari yang lepas dalam ucapan belanjawan, memang ada diumumkan supaya kita membesarkan dan menaik taraf Hospital Pontian. "Hospital Pontian ni Datuk Seri Ahmad Maslan selalu sebut perlu dibangunkan atau dinaik taraf dan syukur tahun ini sahaja ada RM500,000 untuk kita jalankan dari segi perancangan dan sebagainya,"katanya.Pada pembentangan bajet lalu, Perdana Menteri mengumumkan peruntukan sebanyak RM36.3 billion untuk sektor kesihatan melibatkan 26 hospital termasuk Hospital Pontian.

(Menteri Besar Johor, Datuk Onn Hafiz Ghazi / BERNAMA)


UMNO Johor bincang persiapan PRK Pulai, Simpang Jeram

PONTIAN, 17 Ogos- UMNO Johor akan mengadakan perbincangan di kediaman Menteri Besar Johor di Saujana Johor Bahru bagi membantu persiapan menjelang Pilihan Raya Kecil (PRK) di Parlimen Pulai dan DUN Simpang Jeram, Muar, malam ini.Timbalan Pengerusi UMNO Johor, Datuk Seri Ahmad Maslan berkata perbincangan itu dilakukan bagi memastikan parti Kerajaan Perpaduan memenangi undi di kedua-dua kawasan berkenaan.Walaupun pelbagai perancangan dan strategi bakal dilakukan namun beliau mengingatkan kepada semua jentera Barisan Nasional dan Pakatan Harapan untuk tidak berada dalam zon selesa dengan hanya berdasarkan teori di atas kertas." Jika dicampurkan kedua undi Pakatan Harapan dan BN kita boleh menang selesa di dua-dua tempat tetapi itu hanya atas kertas yang tidak semestinya berlaku 'on the ground' apabila hari kejadian ia bergantung jumlah keluar mengundi , kita mesti mengeluarkan seberapa ramai untuk mereka keluar mengundi,"katanya.Sistem bapa angkat juga akan diteruskan seperti yang dilakukan pada PRK sebelum ini dan beliau juga tidak ketinggalan melakukan persiapan peribadi dengan bertemu Pengurusan UMNO di Bahagian Pulai petang tadi.Beliau ditemui selepas Program Kibar Jalur Gemilang Peringkat Johor di Dataran Majlis Perbandaran Pontian.

(Datuk Seri Ahmad Maslan / BERNAMA)


Agong cemar duli tinjau lokasi kejadian pesawat terhempas

SHAH ALAM, 17 Ogos- Yang di-Pertuan Agong Al-Sultan Abdullah Ri'ayatuddin Al-Mustafa Billah Shah mencemar duli meninjau lokasi kejadian kapal terbang terhempas jenis Beechcraft Model 390 (Premier 1) nombor pendaftaran N28JV di Elmina, di sini.Al Sultan Abdullah tiba pada pukul 5.30 petang sebelum diberi taklimat oleh Ketua Polis Selangor Datuk Hussein Omar Khan berhubung nahas ngeri berkenaan.Baginda juga sempat bertemu beberapa keluarga mangsa kejadian melibatkan lapan individu di dalam kapal terbang itu, seorang penunggang motosikal dan seorang pemandu kereta.Dalam masa sama, Seri Paduka Baginda sempat meluangkan masa meninjau lokasi kejadian sebelum berangkat pulang pada pukul 6.00 petang.Pesawat malang itu dilaporkan terhempas pada pukul 2.48 petang tadi dan mengikut jadual asal kapal tersebut telah mendapat arahan untuk mendarat pada pukul 2.50 petang.

(Al Sultan Abdullah mencemar duli melawat lokasi nahas kejadian pesawat terhempas)


Laluan keluar masuk persimpangan Elmina ditutup sementara- Prolintas

KUALA LUMPUR, 17 Ogos- Laluan keluar dan masuk ke Persimpangan Elmina dari kedua-dua arah Lebuhraya Koridor Guthrie (GCE) telah ditutup sementara waktu berikutan insiden nahas pesawat berhampiran lokasi berkenaan, hari ini.Kumpulan Syarikat Prolintas (Prolintas) dalam satu kenyataan memaklumkan laluan berkenaan ditutup sehingga lokasi nahas dibersihkan dan siasatan selesai.“Menurut laporan awal, kemalangan turut melibatkan sebuah motosikal. Pihak bomba, polis, ambulans dan Peronda GCE kini berada di lokasi kejadian untuk membersihkan serpihan nahas dan mengawal trafik,” menurut kenyataan itu.Pengguna lebuh raya dinasihatkan menggunakan laluan alternatif.Untuk sebarang pertanyaan, pengguna boleh menghubungi talian hotline PROLINTAS di 1800-22-8888.Menurut laporan media, 10 lelaki maut selepas pesawat ringan Beechcraft Model 390 (Premier 1) itu terhempas di Bandar Elmina dekat Shah Alam, Selangor.


MB Selangor mohon jangan buat spekualasi berhubung nahas pesawat di Shah Alam

SHAH ALAM, 17 Ogos- Semua pihak diseru agar tidak menyebarkan imej serta menimbulkan sebarang spekulasi tidak berasas terhadap mangsa yang terbabit dalam kejadian nahas pesawat terhempas di Shah Alam petang tadi.Menteri Besar Selangor Datuk Seri Amirudin Shari menerusi ciapan X berkata, ia bagi menghormati keluarga mangsa yang terlibat."Saya merakamkan ucapan takziah kepada mangsa yang terlibat dalam kejadian tragik nahas pesawat ringan di Shah Alam petang ini. Saya menyeru agar semua pihak tidak menyebarkan imej mangsa dan menimbulkan sebarang spekulasi tidak berasas bagi menghormati keluarga mangsa."Semoga ahli keluarga mangsa tabah dan sabar menghadapi ujian ini,"katanya.Dalam pada itu Yang Dipertua Dewan Undangan Negeri (DUN) Pahang Datuk Seri Mohd Sharkar Shamsudin turut menyampaikan ucapan takziah menerusi laman sosial facebook miliknya.Beliau menyifatkan insiden itu merupakan kejadian menyedihkan dan mendoakan agar roh mangsa terlibat dicucuri rahmat.Terdahulu, Ketua Polis Selangor Datuk Hussein Omar Khan mengesahkan 10 lelaki maut dalam nahas pesawat jenis Beechcraft Model 390 (Premier 1) itu yang terhempas di Lebuhraya Guthrie berdekatan Bandar Elmina.


Mohamad Asfia pangku tugas TYT Sarawak

KUCHING, 17 Ogos- Speaker Dewan Undangan Negeri Sarawak, Tan Sri Datuk Amar Mohamad Asfia Awang Nassar secara rasminya dilantik sebagai Pemangku Yang di-Pertua Negeri Sarawak berkuat kuasa semalam sehingga 17 September ini.Beliau telah mengangkat sumpah dihadapan Premier Sarawak, Datuk Patinggi Tan Sri Abang Johari Tun Openg serta Hakim Mahkamah Tinggi Kuching Datuk Dr Alwi Abdul Wahab dalam satu istiadat yang berlangsung hampir setengah jam di Bilik Menghadap Utama Astana Negeri tepat pukul 4.00 petang tadi.Hadir menyaksikan majlis tersebut ialah dua Timbalan Premier, Datuk Amar Douglas Uggah Embas dan Datuk Seri Dr. Sim Kui Hian.Pelantikan tersebut berikutan ketiadaan Tun Pehin Sri Abdul Taib Mahmud yang kini masih dalam proses pemulihan kesihatan di luar negara.Ini merupakan kali keenam Tan Sri Datuk Amar Awang Asfia melaksanakan tugas tersebut, dengan lantikan pertama pada 27 Disember 2011 hingga 10 Februari 2012.Manakala kali terakhir beliau memangku tugas berkenaan adalah pada 1 Disember 2019 hingga 11 Januari 2020.


10 mangsa terlibat, nahas pesawat di Lebuhraya Guthrie

SHAH ALAM, 17 Ogos - Sekurang-kurangnya 10 mangsa terlibat nahas pesawat ringan terhempas di Lebuhraya Guthrie berhampiran kawasan perumahan Seksyen U16, Bandar Elmina, kira-kira pukul 2.50 petang tadi.Ketua Polis Selangor, Komisioner Datuk Hussein Omar Khan berkata, pesawat dipercayai hilang kawalan dua minit sebelum melakukan pendaratan."Setakat ini percaya semua mangsa yang terlibat telah meninggal dunia, kita masih dalam siasatan dan kita percaya meninggal ini dalam pesawat, lapan orang,  ada dua orang yang telah terkorban dalam insiden ini. "Jadi pihak polis, sebelum ini pihak bomba memadamkan kebakaran mengambil masa dalam 10 minit dan sekarang kita dalam proses untuk mengumpul semua anggota-anggota mangsa yang ada dan akan dihantar ke hospital untuk proses postmortem dan pengecaman," kata Hussein Omar, di sini.Siasatan awal mendapati, pesawat melanggar sebuah motosikal dan sebuah kereta ketika terhempas di lebuh raya berkenaan.Kesemua mangsa dihantar ke Hospital Tengku Ampuan Rahimah, Klang.

Pesawat ringan terhempas di Bandar Elmina

Pesawat terhempas di Elmina dinaiki enam penumpang dua kru – CAAM


Pesawat terhempas di Elmina dinaiki enam penumpang dua kru – CAAM

PUTRAJAYA, 17 Ogos -Pihak Berkuasa Penerbangan Awam Malaysia (CAAM) mengesahkan pesawat yang terhempas berhampiran kawasan perumahan Elmina, Shah Alam dinaiki enam penumpang bersama dua kru kapal, namun status mangsa akan dimaklumkan kemudian.

Kenyataan yang dikongsi Menteri Pengangkutan, Anthony Loke Siew Fook di Facebook mengesahkan pesawat Beechcraft Model 390 (Premier 1) nombor pendaftaran N28JV itu terhempas berhampiran kawasan Elmina, Shah Alam Selangor seperti tular di media sosial sejak petang ini.

Kenyataan oleh Ketua Pegawai Eksekutif CAAM, Kapten Norazman Mahmud itu menyebut pesawat kendalian Jetvalet Sdn. Bhd itu berlepas dari Lapangan Terbang Antarabangsa Langkawi pada 2:08 petang tadi menuju ke Lapangan Terbang Sultan Abdul Aziz Shah.

Komunikasi pertama dibuat oleh kru pesawat berkenaan dengan Menara Kawalan Trafik Udara Subang adalah pada 2:47 petang dan kebenaran pelepasan diberikan pada 2:48 petang.

Pada 2:51 petang, Menara Kawalan Trafik Udara Subang mengesan kepulan asap dipercayai berpunca dari lokasi nahas namun tiada panggilan kecemasan (mayday) dibuat dari pesawat tersebut.

Sejurus itu Pusat Koordinasi Menyelamat Aeronautik Kuala Lumpur (KL ARCC) telah diaktifkan bagi menyelaras misi mencari dan menyelamat.

Susulan nahas itu, satu siasatan keselamatan akan dijalankan oleh Biro Siasatan Kemalangan Udara bawah Kementerian Pengangkutan selaras Bahagian XXVI Peraturan-Peraturan Penerbangan Awam 2016.

BERITA BERKAITANPesawat ringan terhempas di Bandar Elmina


ARAMCO sumbang hampir RM1 juta kepada Yayasan Hijau Malaysia

(Penyerahan 'mock cheque' daripada Aramco Malaysia kepada YHM)

KUALA LUMPUR, 17 Ogos- Aramco Malaysia (ARAMCO) hari ini menyerahkan sumbangan berjumlah AS$215,000 kepada Yayasan Hijau Malaysia (YHM).Menteri Sumber Asli, Alam Sekitar dan Perubahan Iklim, Nik Nazmi Nik Ahmad berkata sumbangan tersebut bagi menyokong inisiatif pendidikan lestari dan tenaga boleh baharu yang dilaksanankan oleh YHM melalui program Green Guardian. Program Green Guardian adalah sebuah program pendidikan dengan menerapkan konsep hiburan yang menyasarkan penyertaan 20,000 pelajar."Syarikat terutamanya syarikat multinasional juga boleh memainkan peranan seperti yang telah dibuktikan Aramco. Asas utama adalah kelangsungan hidup manusia di planet ini. "Saya ulang, tindakan iklim serta peralihan tenaga adalah tanggungjawab semua pihak dalam masyarakat dan oleh itu semua dengan cara mereka sendiri boleh dan mesti menyumbang ke arah itu,"katanya.Selain itu, beliau berkata usaha tersebut harus dicontohi oleh syarikat dan badan korporat yang lain dalam menyokong inisiatif pendidikan lestari yang memberi manfaat kepada masyarakat dan negara.Tambahnya, kerjasama berkenaan mampu memberi impak yang positif kepada pembentukan generasi celik alam sekitar.Program tersebut kini ditempatkan di Pusat Sains Negara yang dilengkapi teknologi peralatan dengan kesan simulasi untuk mencipta pengalaman pelajaran yang baik.

(Nik Nazmi Nik Ahmad ketika berucap)


Feri Pulau Pinang, tingkat sektor pelancongan

GEORGE TOWN, 17 Ogos- Perkhidmatan feri baharu di Pulau Pinang boleh diperluas bagi memperkukuh sektor pelancongan khususnya di negeri itu.Menteri Pengangkutan Anthony Loke Siew Fook berkata, pelbagai acara menarik boleh diadakan bagi menarik minat pengunjung."Saya mengambil pendekatan lebih fleksibel. Kita harap melalui badan kawal selia kita, Suruhanjaya Pelabuhan membenarkan mereka atau perkhidmatan feri tersebut digunakan untuk tujuan pelancongan."Cuma kita ingin pastikan pihak operator memberi jaminan keselamatan kepada pengguna," katanya kepada pemberita selepas Majlis Pelancaran Perkhidmatan Feri Baharu Pulau Pinang.Majlis itu dirasmikan oleh Yang DiPertua Negeri Tun Ahmad Fuzi Abdul Razak dan turut dihadiri Ketua Menteri Pulau Pinang Chow Kon Yeow dan Pengerusi Penang Port Sdn Bhd, Datuk Syed Mohamad Aidid Syed Murtaza.Setakat ini, perkhidmatan feri itu telah digunakan hampir 50,000 penumpang dan 20,000 pembonceng motosikal sejak 7 Ogos lalu.Masa perjalanan dari Butterworth ke bahagian pulau itu mengambil masa kurang 15 minit dan kekerapan perjalanan akan dipertingkatkan.


SPRM tahan reman dua individu, terima suapan lebih RM100,000

KUALA LUMPUR, 17 Ogos- Suruhanjaya Pencegahan Rasuah Malaysia (SPRM) Selangor menahan reman dua orang lelaki kerana disyaki menerima wang rasuah lebih RM100,000 bagi tujuan mendapatkan surat jaminan kemasukan warga asing ke Malaysia untuk bekerja sebagai pelaut.Perintah reman dikeluarkan oleh Majistret Nur Faizah Abdul Sani selama empat hari bermula hari ini hingga 20 Ogos 2023. Ia selepas SPRM membuat permohonan tersebut di Mahkamah Majistret 3, Shah Alam, pagi tadi.Sumber berkata, "suspek pertama berusia 30an merupakan anggota penguat kuasa manakala suspek kedua berusia 40an merupakan pemilik syarikat dipercayai telah melakukan kesalahan tersebut dari bulan September hingga Disember 2022."Beliau berkata, "kedua-dua suspek ditahan semalam kira-kira pukul 1.00 tengah hari di pejabat SPRM Selangor dan SPRM Pahang," ketika diminta hadir untuk memberi keterangan. Sementara itu, Pengarah SPRM Selangor, Datuk Alias Salim ketika dihubungi mengesahkan penahanan tersebut dan berkata, kes disiasat mengikut Seksyen 17(a) & 17 (b) Akta SPRM 2009.

(Dua lelaki kerana disyaki menerima wang rasuah lebih RM100,000)


Pesawat ringan terhempas di Bandar Elmina

SHAH ALAM, 17 Ogos - Sebuah pesawat ringan dilaporkan terhempas di atas jalan raya berdekatan kawasan perumahan di Bandar Elmina, Shah Alam sebentar tadi.Ketua Polis Daerah Shah Alam, Asisten Komisioner (ACP) Mohd Iqbal Ibrahim yang mengesahkan kejadian itu berkata, pasukannya berada di lokasi kejadian ketika ini.Kejadian tersebut turut tular di media sosial yang memperlihatkan gambar dan video asap hitam di kawasan kejadian.

Maklumat tidak rasmi menyatakan, tiga individu maut dalam nahas itu, membabitkan juruterbang dan pembantu juruterbang, juga seorang penunggang motosikal akibat dirempuh pesawat berkenaan.


Kerajaan Persekutuan sedia bekerjasama dengan negeri pembangkang - PM

KUALA LUMPUR, 17 Ogos- Perdana Menteri, Datuk Seri Anwar Ibrahim mengalu-alukan kerajaan negeri pembangkang yang mahu bekerjasama dengan kerajaan pusat.Namun, ia bergantung kepada sikap kepimpinan negeri tersebut."Terserah kepada sikap mereka. Kalau mahu kerjasama, saya akan pastikan mereka mengikut kaedahnya. Ini bukan hanya dari segi kenyataan sahaja tetapi tindakannya. Saya mahu pastikan semangat tatakelola itu betul, jika mahu wang untuk orang miskin, bagi kepada orang miskin. Jangan agihkan kepada orang lain, saya sangat tegaskan bab ini," kata Anwar kepada pemberita pada Majlis Pecah Tanah Residensi Wilayah dan Residensi Prihatin MADANI serta Pusat Penjaja MADANI di Desa Tasik Sungai Besi, di sini.Tambah beliau lagi, terdapat beberapa syarat yang perlu dipersetujui dalam menjayakan kerjasama itu.Tawaran itu dibuat kepada empat negeri pembangkang iaitu Perlis, Kedah, Kelantan dan Terengganu.

(PRU DUN ke-15 menyaksikan gabungan PH-BN kekal mentadbir Selangor, Pulau Pinang dan Negeri Sembilanmanakala PN juga berjaya mempertahankan negeri pimpinannya, meliputi Kelantan, Kedah dan Terengganu)

Sementara itu, Anwar Ibrahim turut menyelar tindakan tidak rasional Pengerusi Perikatan Nasional (PN), Tan Sri Muhyiddin Yassin yang meminta beliau meletakkan jawatan sebagai Perdana Menteri.Jelasnya, gabungan Pakatan Harapan-Barisan Nasional (PH-BN) masih menguasai majoriti di Parlimen dan beliau tidak perlu untuk meletakkan jawatan."KIta kekal kemenangan di tiga negeri dan kita masih dapat sokongan 2/3 majoriti ahli parlimen. Apa yang kamu fikirkan? Lebih baik kamu tumpu kepada urusan kes mahkamah," tambah Anwar.Sebelum ini, Tan Sri Muhyiddin Yassin mendakwa rakyat menolak Kerajaan Perpaduan bawah kepimpinan Datuk Seri Anwar Ibrahim selepas PRU DUN ke-15, yang menyaksikan Perikatan Nasional menang di tiga buah negeri iaitu Kedah, Kelantan dan Terengganu.


91 klinik daif selesai dibaik pulih - Dr Zaliha

PUTRAJAYA, 17 Ogos- Sebanyak 91 buah klinik daif selesai dibaik pulih, setakat ini.Menteri Kesihatan, Dr Zaliha Mustafa berkata 341 lagi klinik daif di seluruh negara sedang dalam proses pembaikan atau naik taraf."Jumlah klinik daif yang kita dapat, itu senarai daripada pengarah negeri...kalau jumlah keseluruhan ialah 1,200 di seluruh negara."Tetapi kita lakukan penambahbaikan itu berfasa. Pada tahun ini kita sasar 436 dan tahun depan dalam 300 lebih lagi kita akan selesaikan," katanya.

Beliau bercakap dalam sidang media selepas merasmikan Persidangan dan Pameran Perkhidmatan Sokongan Hospital HcFM Confex23, di sini hari ini.Tambah Dr Zaliha, Terengganu merekodkan negeri paling banyak klinik daif iaitu 58 buah, diikuti Negeri Sembilan sebanyak 44.Manakala, Pahang dan Perak masing-masing sebanyak 42.Projek naik taraf itu melibatkan peruntukan lebih RM100 juta.


Pasport sementara Rosmah diluluskan, lawat anak bersalin di Singapura

PUTRAJAYA, 17 Ogos- Mahkamah Rayuan hari ini membenarkan permohonan Datin Seri Rosmah Mansor untuk mendapatkan pasport sementaranya ke Singapura. Permohonan itu dibuat bagi membolehkannya melawat anaknya, Nooryana Najwa Mohd Najib yang dijangka melahirkan anak ketiga hujung bulan ini.Panel tiga hakim terdiri daripada Hakim Datuk Hadhariah Syed Ismail, Datuk Azman Abdullah dan Datuk Azmi Ariffin membenarkan permohonan tersebut. Timbalan Pendakwa Raya, Poh Yih Tinn mengesahkan pihaknya juga tidak membantah permohonan berkenaan.Isteri kepada bekas Perdana Menteri, Datuk Seri Najib Tun Razak selaku pemohon memfailkan notis usul pada 11 Ogos lepas menerusi Tetuan Akberdin & Co. bagi membolehkannya melawat Nooryana yang dijangka bersalin pada 28 Ogos ini serta keluarganya di Singapura.

Dalam notis usul itu, Datin Seri Rosmah juga berkata sehingga ke hari ini, beliau tidak pernah gagal atau cuai untuk hadir ke mahkamah bagi sebutan dan perbicaraan tanpa sebab atau alasan yang munasabah.Beliau akan pulang ke Malaysia untuk menghadiri prosiding rayuan kes rasuah membabitkan projek hibrid solar. Pada 1 September 2022, Mahkamah Tinggi menjatuhkan hukuman penjara 10 tahun dan denda RM970 juta terhadap Datin Seri Rosmah selepas didapati bersalah atas tiga pertuduhan rasuah berkaitan projek hibrid solar di Sarawak.Sebelum ini, Mahkamah Rayuan menetapkan 18 September ini untuk pengurusan kes.


Amanah dalam tugas, selari nilai MADANI - Mohamad Sabu

KUALA LUMPUR, 17 Ogos- Semua warga Kementerian Pertanian dan Keterjaminan Makanan (KPKM) perlu mengamalkan prinsip amanah sebagai paksi utama dalam memenuhi tanggungjawab.Menurut Menteri KPKM, Datuk Seri Mohamad Sabu, pegangan prinsip tersebut mampu mencipta tatakelola MADANI yang selari dengan citra Malaysia."Hasrat inilah yang diterjemahkan melalui enam Nilai Teras Malaysia MADANI yang digarap ideanya oleh Perdana Menteri, Datuk Seri Anwar Ibrahim iaitu berteraskan kepada usaha kemampanan, kesejahteraan, daya cipta, hormat, keyakinan dan ihsan.""Tadbir urus MADANI diperlukan supaya lonjakan ke masa hadapan menjadi lebih pantas dan seiring zaman serta tidak sekadar mengekalkan status-quo yang lapuk.""Inilah yang mesti menjadi pemangkin untuk kita ambil kira dalam merancang tindakan tadbir urus yang padu," kata Mohamad dalam ucapannya pada Majlis Perasmian Forum Eksekutif Merdeka: Tadbir Urus Terbaik Dalam Sektor Awam di ibu negara.Tambah beliau, menerusi amalan tersebut mampu menjayakan agenda keterjaminan makanan selain dapat menghasilkan kerja yang berkualiti.Turut hadir pada program, Timbalan Menteri KPKM, Chan Foong Hin, Ketua Setiausaha KPKM, Datuk Lokman Hakim Ali serta barisan Pengurusan Tertinggi Kementerian, Jabatan dan Agensi KPKM.

(Menteri KPKM, Datuk Seri Mohamad Sabu ditemui pemberita pada Majlis Perasmian ForumEksekutif Merdeka: Tadbir Urus Terbaik Dalam Sektor Awam di ibu negara)


KOTA LAKSAMANA, 17 Ogos - Kes denggi di Melaka meningkat hampir 100 peratus setakat Minggu Epidemiologi (ME) 32 yang berakhir pada Sabtu lalu berbanding tempoh sama tahun lalu.Exco Kesihatan negeri, Ngwe Hee Sem berkata, ia merekodkan 688 kes iaitu meningkat 329 kes atau 91.4 peratus dengan pecahan Melaka Tengah 507 kes, Alor Gajah 75 kes dan Jasin 106 kes.Menurutnya, peningkatan pekerja asing yang menyewa di kawasan pangsapuri juga menjadi antara cabaran dan penyumbang kepada peningkatan denggi di Melaka."Penduduk di sini susah hendak bersihkan kawasan kerana semua warganya bekerja di kilang daripada siang hari hingga ke malam."Oleh hal sedemikian, YAB (Yang Amat Berhormat) akan adakan gotong-royong Perdana bagi kesedaran kepada penduduk di Melaka", kata Hee Seem ketika ditemui pemberita pada Operasi Cegah Denggi di Pangsapuri di sini.Katanya, Persatuan atau Badan Pengurusan Bersama (JMB) perlu memainkan peranan mengutamakan kebersihan setempat seperti menganjurkan gotong royong menjelang Tahun Melawat Melaka 2024.

(Exco Kesihatan Melaka, Ngwe Hee Sem/FOTO RTM)


"Kibar Jalur Gemilang, tunjukkan semangat patriotisme" - Ab Rauf

BANDARAYA MELAKA, 17 Ogos- Kesedaran masyarakat untuk mengibarkan Jalur Gemilang di Melaka masih rendah.Sehubungan itu, Ketua Menteri Melaka, Datuk Seri Ab Rauf Yusoh meminta Jabatan Penerangan Negeri (JAPEN) untuk mengedar lebih banyak Jalur Gemilang dan merancakkan kempen kibar Jalur Gemilang di negeri itu sepanjang bulan kebangsaan ini.“Saya sedikit kesal kerana tidak banyak bendera Jalur Gemilang dikibar di Melaka ini. Rakyat Melaka ini mesti ada semangat patriotisme."Dalam masa dua tiga hari ini, saya mohon pihak JAPEN dapat mengedarkan bendera Jalur Gemilang sekali gus kita semarakkan bulan kebangsaan ini dengan aktiviti mengibar bendera kebanggan kita," kata Ab Rauf kepada pemberita selepas menjadi tetamu di Konti Melakafm, di sini.Dalam pada itu, pelbagai program akan dilaksana sepanjang sambutan bulan kebangsaan termasuk 10 program rasmi seperti majlis sambutan, perbarisan dan perarakan kontinjen di Dataran Memorial Pengisytiharan Kemerdekaan Bandar Hilir.Tambahnya, aktiviti Kembara Seri Setia yang akan menjelajah ke 28 kawasan Dewan Undangan Negeri (DUN) turut direncana, dalam usaha memupuk semangat perpaduan dalam kalangan masyarakat menerusi aktiviti turun padang.

(Ketua Menteri Melaka, Datuk Seri Ab Rauf Yusoh/Fail)


Tourism Johor optimis capai sasaran kehadiran 15 juta pengunjung tahun ini

ISKANDAR PUTERI, 17 Ogos- Kerajaan Johor yang menyasarkan kemasukan pelancong sehingga 15 juta orang sehingga penghujung tahun ini, dilihat mampu dicapai.Perkara itu disokong maklumat statistik terkini yang telah mencecah angka 8.9 juta pengunjung.Pengarah Tourism Johor, Suhairi Hashim berkata sebelum ini pihaknya meletakkan sasaran awal 10 juta kemasukan pelancong yang bermalam untuk tahun 2023.Industri pelancongan Johor kian pulih dan mencapai tahap 80 peratus pascapandemik COVID-19 menerusi pelbagai aktiviti berskala besar bagi menarik kehadiran pelancong domestik dan antarabangsa."Pada tahun lepas, secara keseluruhan kita telah capai sembilan juta pengunjung, walaupun secara asalnya hanya lima juta. Ini kerana tahun lepas kita masih lagi dalam peringkat pemulihan. Alhamdulillah, tahun ini kita lihat ekonomi semakin baik dan pemulihan telah banyak dibuat, tarikan-tarikan baharu pelancongan juga telah ada. Maka, kita akan terus rancakkan industri ini menerusi Festival Majestic Johor 2023 yang akan berlangsung nanti sekali gus meletakkan kembali nama Johor dalam kalendar pelancongan Malaysia," kata Suhairi kepada pemberita selepas menghadiri Majlis Perasmian Majestic Johor Festival 2023, di sini.

Dalam pada itu, seramai 650,000 pengunjung dijangka menghadiri Festival Majestic Johor 2023 siri kedua yang bakal berlangsung pada 26 Ogos sehingga 3 September di Puteri Harbour, Iskandar Puteri, Johor.Karnival itu merupakan sebahagian daripada program kerajaan negeri bagi meneruskan kesinambungan pemulihan industri pelancongan di negeri tersebut.Pelbagai aktiviti menarik ditawarkan sepanjang karnival berlangsung antaranya pembabitan 60 selebriti terkenal seperti Sherry Ibrahim, Nadia Bryan dan ramai lagi."Kita adakan konsep yang baharu pada tahun ini. Kita bawakan kepada pengunjung pameran 10 tahun kelab bola sepak Johor iaitu Johor Darul Ta'zim (JDT) ke festival ini.Selain itu, kita kekal membawa wakil 10 daerah di Johor membuat pameran. Pameran itu meliputi daripada segi pelancongan, makanan, kraf serta kebudayaan mereka. Mereka akan menampilkan keunikan di daerah masing-masing," kata Suhairi kepada pemberita, di sini.Sementara itu, Ahli Dewan Undangan Negeri (ADUN) Kota Iskandar, Datuk Pandak Ahmad berkata kawasan karnival sememangnya menjadi salah satu tarikan yang besar bagi menarik pelancong datang ke Johor.Penganjuran kali ini menyasarkan pengunjung domestik dan antarabangsa termasuk dari negara jiran, Singapura dan Indonesia.


Melaka bakal bina Taman Tema 'Upin & Ipin di Alor Gajah

JALAN TAMING SARI, 17 Ogos- Kerajaan Melaka sedang meneliti cadangan pembinaan Taman Tema Upin & Ipin di negeri itu.Ketua Menterinya, Datuk Seri Ab Rauf Yusoh berkata, pihaknya menyambut baik cadangan berkenaan dan akan memberi kerjasama bagi merealisasikan teman tema berkenaan.Menurutnya, Taman tema berkenaan dicadang dibangunkan di Alor Gajah.Rauf turut berkata , pemilihan daerah tersebut adalah bagi menambahkan lagi tarikan pelancongan di negeri itu sekali gus mengurangkan kesesakan di Bandar Melaka."Syarikat produksi Les' Copaque pemilik Upin Ipin datang menemui kerajaan negeri bagi menyokong pembinaan taman tema tersebut memandangkan produk Upin Ipin telah dikenali di seluruh dunia termasuk di negara jiran (Indonesia) supaya taman tema upin ipin ni dia telah berada di pasaran dunia."Saya yakin kalau projek berkenaan dapat direalisasikan ia akan menjadi tarikan baharu di Melaka dan juga negara (Malaysia)", katanya ketika ditemui wartawan selepas menjadi tetamu di Konti Melakafm di sini.


Pacu kegemilangan UUM, 24 kakitangan terima watikah kenaikan pangkat

SINTOK, 17 Ogos- Seramai 24 kakitangan Universiti Utara Malaysia (UUM) terdiri daripada 15 kakitangan akademik dan sembilan lagi dari unit pentadbiran menerima watikah kenaikan pangkat. Daripada jumlah itu, 14 kakitangan menerima kenaikan pangkat ke Profesor Madya (DS 54) dan seorang pensyarah kanan (DS 52) manakala sembilan pegawai pentadbiran menerima kenaikan pelbagai gred dari 44 hingga 54. Penyampaian watikah kenaikan pangkat itu disempurnakan oleh Naib Canselor UUM, Profesor Dr. Mohd Foad Sakdan di Balai Tamu, UUM, Sintok. Dalam ucapannya, Profesor Dr. Mohd Foad berharap kenaikan pangkat tersebut akan menaikkan semangat penerima untuk terus memberi khidmat bakti kepada universiti. "Saya berharap ia akan menjadi contoh kepada semua staf untuk bekerja dengan lebih tekun dan ikhlas dalam pekerjaan dilakukan. Semua warga universiti harus bersama-sama dalam melonjakkan nama UUM ke persada yang lebih tinggi dengan hasil usaha keras yang dilakukan," kata Foad dalam ucapannya.

Sementara itu, Pengarah Ghazali Shafie Executive Enhancement Programme (GSEEP) UUM, Profesor Madya Dr. Kamarul Azman Khamis turut melahirkan rasa syukur atas kenaikan pangkat tersebut daripada Doktor kepada Profesor Madya. Beliau turut berterima kasih atas kepercayaan dan peluang yang diberikan UUM serta menghargai pengiktirafan berkenaan.  Beliau berharap ia akan menjadi pemangkin kepada semua warga UUM untuk terus berusaha memberi yang terbaik ke arah kecemerlangan universiti.


Dakwaan sekolah agama di Selangor diarah tutup, tuduhan tidak bertanggungjawab

KUALA LUMPUR, 17 Ogos- Dakwaan sekolah agama di Selangor diarah tutup disifatkan satu tuduhan tidak berasas dan tidak bertanggungjawab. Menteri di Jabatan Perdana Menteri (Hal Ehwal Agama), Datuk Dr Mohd Na'im Mokhtar menegaskan satu garis panduan telah dibuat ekoran kejadian kebakaran sehingga melibatkan kemalangan jiwa di sekolah agama persendirian di Kuala Lumpur pada tahun 2017."Garis Panduan Pemutihan Sekolah Agama (Institusi Tahfiz) Persendirian Negeri Selangor telah dibangun dan dikuatkuasakan bermula 1 Januari 2021 bertujuan memastikan keselamatan dan kebajikan para pelajar dan seluruh warga institusi tahfiz persendirian," katanya dalam satu kenyataan yang dikeluarkan hari ini.

(Menteri di Jabatan Perdana Menteri (Hal Ehwal Agama), Datuk Dr Mohd Na'im Mokhtar/Foto Fail)

Jelasnya, inisiatif itu diambil sebagai langkah supaya tragedi meragut nyawa tidak berulang lagi di mana-mana sekolah agama di negeri Selangor. Pada masa sama, penguatkuasaan garis panduan tersebut telah mendapat kerjasama daripada Persatuan Institusi Tahfiz Al-Quran Negeri Selangor (PITAS) yang dianggotai 478 institusi Sekolah Agama Persendirian. "Jabatan Perdana Menteri (Hal Ehwal Agama) telah dimaklumkan sejak 2021, Jabatan Agama Islam Selangor (JAIS) melalui Kerajaan Negeri telah menetapkan pihak sekolah perlu memenuhi syarat pendaftaran melalui Garis Panduan Pemutihan Sekolah Agama yang telah dikeluarkan. "Kelonggaran telah diberikan kepada pihak sekolah selama 2 tahun. Dalam tempoh ini, pihak JAIS telah mengeluarkan pendaftaran lanjutan kepada pihak sekolah bagi memberi peluang pihak sekolah mendapatkan ulasan dari agensi yang berkaitan," tambah beliau.Justeru katanya, dakwaan pihak berkaitan yang kononnya amaran telah diberikan kepada sekolah agama persendirian supaya diarah keluar dari premis adalah tidak benar sama sekali dan berniat menimbulkan kegelisahan dalam kalangan umat Islam. Tambah Mohd Na'im, semua pihak adalah digesa supaya merujuk kepada pihak berautoriti supaya fakta dan konteks sesuatu isu itu tepat serta jelas.

Berita berkaitanDakwaan lebih 200 sekolah agama di Selangor diarah tutup tidak benar


Penggalian Cyprus temui artifak Zaman Gangsa

NICOSIA, 17 Ogos – Penemuan artifak yang menunjukkan sebuah bandar pelabuhan purba dalam kerja penggalian Cyprus pada Rabu di Larnaca, pantai selatan merupakan pusat perdagangan utama Zaman Gangsa di rantau itu, kata seorang pegawai.“Kekayaan bandar tersebut nampaknya berdasarkan pengeluaran tembaga dan perdagangan dengan budaya-budaya yang dekat dan jauh,” kata pemangku pengarah Jabatan Antikuiti Cyprus, Giorgos Georgiou.“Berdasarkan hadiah pengebumian yang kaya, makam itu adalah milik keluarga kelas pemerintah kota itu, yang pastinya terlibat dalam eksport tembaga dan perdagangan antara budaya,” tambahnya dalam jawapan bertulis kepada AFP.

Beliau berkata tapak penggalian di Dromolaxia-Vyzakia adalah penempatan pelabuhan Zaman Gangsa Akhir, yang dianggarkan oleh beberapa pihak berkuasa berkeluasan sekurang-kurangnya 25 hektar.Penempatan itu, yang berkembang pesat dari 1100 hingga 1600 sebelum Masihi (SM), terletak di sepanjang pantai tasik garam Larnaca di Hala Sultan Tekke.Bulan lalu, Universiti Gothenburg berkata, mereka menemui makam di luar metropolis perdagangan Zaman Gangsa.Universiti itu mengatakan makam tersebut adalah antara yang terkaya pernah ditemui di rantau Mediterranean dan artifak makam menunjukkan penghuni mereka memerintah bandar itu, yang merupakan pusat perdagangan tembaga pada 1300 hingga 1500 SM.“Berdasarkan kekayaan pada harta dalam makam, adalah satu anggapan yang munasabah bahawa ia adalah makam diraja,” kata Peter Fischer, profesor arkeologi dan ketua ekspedisi.–AFP


JAKIM ambil serius penglibatan pegawai dalam politik

KUALA LUMPUR, 17 Ogos- Jabatan Kemajuan Islam Malaysia (JAKIM) mengambil serius laporan yang tular melibatkan penyertaan pegawai JAKIM dalam aktiviti politik.Ketua Pengarahnya, Datuk Hakimah Mohd Yusof telah mengarahkan Jawatankuasa Tatatertib JAKIM untuk bertindak segera berpandukan kepada Peraturan-Peraturan Pegawai Awam (Kelakuan dan Tatatertib) 1993."Jabatan ini tidak akan teragak-agak untuk mengenakan tindakan tatatertib terhadap pegawai yang didapati melanggar sebarang peraturan yang telah ditetapkan," katanya dalam satu kenyataan yang dikeluarkan pada Rabu.

(Ketua Pengarah JAKIM, Datuk Hakimah Mohd Yusof/Foto Fail)

Beliau turut menasihati warga kerja JAKIM agar sentiasa mematuhi semua peraturan yang sedang berkuatkuasa.Selain tidak melakukan sebarang tindakan yang boleh menjejaskan integriti dan imej perkhidmatan awam.Baru-baru ini tular apabila seorang individu dipercayai kakitangan JAKIM membuat hantaran berunsur politik negatif di laman sosialnya dan mendapat reaksi kurang senang daripada pengguna media sosial.


Sarawak optimis sasar tiga juta pelancong, bulan depan

KUALA LUMPUR, 17 Ogos- Sarawak optimis sasar tiga juta pelancong menjelang bulan depan.Menteri Pelancongan, Industri Kreatif dan Seni Persembahan, Datuk Seri Abdul Karim Rahman Hamzah berkata jangkaan tersebut berdasarkan peningkatan jumlah pelawat yang memberangsangkan pada suku kedua tahun ini."Sasaran kami tahun ini tiga juta pelawat...dengan 3 juta pelawat kami akan dapat menjana RM7.25 bilion tetapi seperti yang saya sebut juga kami akan mencapai sasaran tersebut sebelum September, jadi pastinya pada Disember lawatan pelancongan akan jauh lebih daripada RM7.25 bilion."Ini saya katakan ada lagi satu juta, mungkin lebih dari RM10 bilion, saya sangat yakin Sarawak mampu mencapai angka itu melihat kadar pengunjung yang masuk dan juga melihat jenis acara yang kita ada mulai sekarang hingga 31 Disember," katanya.

(Menteri Pelancongan, Industri Kreatif dan Seni Persembahan Sarawak, Datuk Seri Abdul Karim Rahman Hamzah)

Beliau berkata demikian kepada media pada majlis anugerah The Brandlaureate Bestbrands Awards 2022-2023, di sini pada Rabu.Tambah Abdul Karim, bagi merealisasikan matlamat tersebut, Sarawak sedang giat melipatgandakan usaha termasuk menjalin hubungan dua hala dengan negara jiran terutama melibatkan industri penerbangan."Kami juga bekerjasama dengan syarikat penerbangan dari negara Indonesia, Vietnam...kami mahu semua penerbangan langsung ini masuk ke Sarawak."Anda boleh terus mempromosikan diri di seluruh tempat tetapi jika tiada jalinan kerjasama yang baik maka mustahil untuk mendapat tempat di pasaran meskipun memiliki produk bermutu tinggi," tambahnya.


Pemangku Raja Perlis harap generasi muda jadi pemimpin masa depan

BALIK PULAU, 17 Ogos- Pemangku Raja Perlis Tuanku Syed Faizuddin Putra Jamalullail berharap lebih ramai generasi muda yang berketrampilan dan mampu menjadi pemimpin yang dikagumi pada masa akan datang.Justeru, baginda bertitah agar lebih banyak pihak dapat meneruskan program yang mampu membina dan meningkatkan lagi semangat perpaduan dan bersatupadu dalam diri serta masyarakat."Dalam aspek untuk memajukan Perlis, pelbagai aspek pembangunan rohani dan jasmani perlu dicapai secara seimbang dan menyeluruh meliputi aspek ekonomi, petadbiran serta sosial dipimpin oleh seseorang yang mempunyai falsafah hidup."Kita amat berharap supaya akan lahir lebih ramai ganerasi muda yang berketerampilan dan berupaya menjadi pemimpin yang dikagum," titah baginda ketika berucap pada Majlis Penutup Bengkel Ke Arah Pembinaan Jati Diri Yang Cemerlang Untuk Pelajar Terbaik/Cemerlang dan Pegawas Terpilih Sekolah Menengah di negeri Perlis yang dihadiri 97 peserta.Bengkel itu anjuran bersama Yayasan Tuanku Syed Putra (YTSP), Majlis Agama Islam dan Adat Istiadat Melayu Perlis (MAIPs), Jabatan Pendidikan Negeri Perlis dan Universiti Malaysia Perlis (UniMAP) dijalankan di Teluk Bahang, Pulau Pinang. Baginda yang juga Pengerusi YTSP turut bertitah, bengkel tersebut dilaksanakan bagi melahirkan generasi kepimpinan di kalangan anak Perlis yang kompetitif dan unggul.


Kerajaan Perpaduan komited jalin PPP perangi jenayah siber

KUALA LUMPUR, 16 Ogos- Kerajaan Perpaduan komited untuk menjalin lebih banyak perkongsian merentasi sektor awam serta swasta dalam usaha memerangi jenayah siber.Menteri Komunikasi dan Digital Fahmi Fadzil berkata antara kaedah paling berkesan adalah menerusi perkongsian Awam-Swasta atau PPP.Menurut Fahmi, kaedah itu terbentuk daripada platform sinergi dan neutral kerana pemain industri keselamatan siber serta kerajaan boleh bekerjasama rapat sekali gus memperkasa tindak balas lebih pantas terhadap serangan siber. "Ini menandakan kepelbagaian ekosistem siber, masing-masing berurusan dengannya pelbagai cabaran keselamatan siber dalam peranan masing-masing."Kita harus sedar dengan bekerjasama sebagai satu pasukan dengan industri, akademik dan kerajaan mampu memerangi ancaman siber secara berkesan," katanya ketika berucap pada Majlis Makan Malam Gala Anugerah Keselamatan Siber Malaysia 2023 sempena Ekspo dan Persidangan Pertahanan dan Keselamatan Siber Asia (DSA) 2023 di sini hari ini.Fahmi dalam ucapannya turut memaklumkan mengenai pembangunan pelancaran rangkaian 5G di Malaysia telah mencapai 66.8 peratus liputan kawasan berpenduduk setakat Julai. Keadaan semasa menunjukkan kementerian itu berada di landasan tepat untuk mencapai sasaran 80% rangkaian 5G menjelang akhir tahun.


Sembilan buah rumah terjejas akibat ribut di Perlis

KANGAR, 16 Ogos- Sembilan buah kediaman rosak akibat angin kencang dan hujan lebat yang melanda Perlis. Kebanyakan bumbung rumah diterbangkan selain struktur rumah mengalami kerosakan.Setakat pukul 10.00 malam tadi, kawasan terlibat ialah kawasan Kurong Batang, Repoh, Arau, Sanglang, Kampung Bukit Chabang, Kampung Titi Besi dan Kampung Kechor.Ketua Pegawai Eksekutif, Majlis Agama Islam dan Adat Istiadat Melayu Perlis (MAIPs), Mohd Nazim Mohd Noor berkata, "pihaknya turun ke lokasi sebaik kejadian berlaku dan sedang menyelaras serta mengemaskini anggaran sebenar kerosakan setiap rumah terlibat berdasarkan laporan dan tinjauan ke setiap rumah terjejas."Mereka yang terjejas diminta segera membuat laporan polis dan mengemukakan laporan berkenaan beserta gambar kejadian kepada Jabatan Kebajikan Masyarakat," katanya ketika ditemui RTM.Bagaimanapun, bagi kerosakan kecil, bantuan membaiki kediaman akan diuruskan Jabatan Kebajikan Masyarakat (JKM), manakala bagi kerosakan besar bawah tanggungjawab Majlis Agama Islam dan Adat Istiadat Melayu Perlis (MAIPs).Bagi premis perniagaan pula ia akan diuruskan Majlis Perbandaran Kangar.Menteri Besar Perlis Mohd Shukri Ramli; Exco Negeri yang juga ADUN Titi Tinggi, Izizam Ibrahim dan ADUN Guar Sanji, Mohd Ridzuan Hashim turut melawat penduduk terjejas.

(Kediaman rosak akibat angin kencang dan hujan lebat)


Enjin rosak, empat kru Indonesia terdampar di perairan Mersing

(Empat kru kapal warga Indonesia yang terdampar di perairan negara)

MERSING, 16 Ogos- Empat kru kapal warga Indonesia yang nekad terjun ke dalam laut selepas kapal mereka rosak hingga dihanyutkan ke perairan negara di sini ditemukan selamat di Pantai Pulai Pemanggil, Johor.Darman, 42, Murhairi, 57, Agua Mustafa, 25 dan Suhandri, 22, terdampar di pantai itu sejak Sabtu lalu.Pengarah Agensi Penguatkuasaan Maritim Malaysia (Maritim Malaysia) Zon Maritim Mersing, Komander Maritim Suhaizan Saadin berkata, Kapal KLM Jaya Makmur 88 yang membawa muatan kargo itu dilapor mengalami kerosakan enjin sebelum hanyut dari Perairan Tanjung Pinang, Indonesia sehingga empat batu nautika barat Pulau Pemanggil, di sini.Sabtu lalu, mangsa dilapor terjun dan berenang ke daratan berhampiran selepas bimbang kejadian tidak diingini berlaku berikutan cuaca buruk serta ombak kuat.Penduduk pulau yang menemukan mangsa membuat laporan polis, sebelum pihak Maritim Malaysia menggerakkan operasi mencari dan menyelamat ke lokasi.Kesemua mereka dibawa ke jeti Pasukan Polis Marin (PPM) Mersing dan diserahkan kepada pihak Zon Maritim Mersing untuk tindakan lanjut.Mangsa dalam keadaan sihat dan tiada sebarang kecederaan.Mereka akan dihantar pulang ke Tanjung Pinang, Indonesia sebaik proses dokumentasi dengan pihak kedutaan Indonesia dan proses baik pulih enjin kapal terbabit selesai.

(Foto Maritim Malaysia Zon Maritim Mersing)


Program kemerdekaan semai semangat patriotik

KANGAR, 16 Ogos- Pelbagai pendekatan diambil bagi menyemarakkan semangat patriotik khususnya dalam kalangan pelajar sekolah di Perlis bersempena dengan Bulan Kebangsaan dan Kibar Jalur Gemilang.Perbadanan Perpustakaan Awam Negeri Perlis (PPANPs) dengan kerjasama 10 buah sekolah rendah dan menengah turut melaksanakan Program Jelajah Literasi Kemerdekaan.Menurut Penyelaras Program, Zairina Hashim, "program melibatkan penyertaan lebih 1,000 pelajar bagi meningkatkan pengetahuan tentang sambutan Hari Kebangsaan dan erti kemerdekaan."Program itu diharap dapat memupuk semangat cintakan negara dan meningkatkan pengetahuan pelajar tentang peristiwa sebelum dan semasa kemerdekaan supaya mereka mempunyai jati diri dan dapat menghargai erti sebenar kemerdekaan," katanya Program Jelajah Literasi Kemerdekaan di Sekolah Kebangsaan Jejawi yang menjadi lokasi pertama program.Program itu juga bagi menghargai jasa dan pengorbanan pejuang tanah air demi mencapai sebuah negara merdeka selain memupuk semangat perpaduan dalam kalangan masyarakat berbilang kaum.Program itu akan diteruskan ke sembilan buah sekolah lain, antaranya Sekolah Kebangsaan Beseri, Sekolah Kebangsaan Kuala Perlis dan Sekolah Kebangsaan Pauh.

(Program literasi maklumat dan tayangan video kemerdekaan bagi pelajar sekolah)


Resolusi keterjaminan makanan perkasa golongan petani

SERDANG, 16 Ogos- Kementerian Pertanian dan Keterjaminan Makanan (KPKM) menerima resolusi keterjaminan makanan bagi pemerkasaan golongan petani, penternak dan pesawah melalui pengembangan teknologi pertanian terkini.Jelas Menterinya, Datuk Seri Mohamad Sabu cadangan itu hasil garapan perbincangan pakar dan pemegang taruh pada Persidangan Keterjaminan Makanan Kebangsaan 2023.Mohamaed Sabu menyifatkan persidangan itu sebagai platform penting dalam membantu KPKM mencapai hala tuju dasar pertanian dan sekuriti makanan."Resolusi yang diserahkan itu memang sejajar dengan kementerian. Kita memang tahu golongan muda tidak mahu cebur bidang pertanian kerana pulangan dalam bidang tersebut lambat dan tidak terlalu lumayan."Jadi untuk ke arah itu kita mesti berusaha untuk meningkatkan penghasilan beras. Ia akan dilakukan bersama dengan Institut Penyelidikan dan Kemajuan Pertanian Malaysia (MARDI) untuk benih tahan lasak selain pendapatan yang tinggi," katanya kepada pemberita selepas menutup Persidangan Keterjaminan Makanan Kebangsaan 2023.Program kelolaan Universiti Putra Malaysia (UPM) disertai lebih 400 peserta bagi membincangkan hala tuju dasar pertanian dan sekuriti makanan negara. Program Agrobank Inkubator Pembangunan Belia Tani dalam kalangan Siswazah dengan Agrobank turut dilancarkan.Ia melibatkan peruntukan berjumlah RM965,250 bagi projek tanaman dan penternakan terpilih kepada 34 pelajar UPM.


Banjir kilat di Shah Alam surut sepenuhnya - Bomba

SHAH ALAM, 16 Ogos- Banjir kilat sedalam kira-kira 0.3 meter atau anggaran satu kaki yang melanda Shah Alam petang tadi telah surut sepenuhnya.Ketua Pusat Gerakan Operasi Jabatan Bomba dan Penyelamat Malaysia (JBPM) Selangor, Zulfikar Jaffar dalam kenyataan berkata, sistem pam air tidak berfungsi menjadi punca banjir berkenaan.Bagaimanapun, tiada pemindahan penduduk dilakukan dan air mula surut selepas pam dibaiki oleh Majlis Bandaraya Shah Alam (MBSA).Kawasan terlibat adalah sekitar Seksyen 13, antaranya Jalan Persiaran Sukan serta laluan bulatan Stadium Shah Alam menghala bangunan Accapela.


BNM tahu AS$700 juta masuk syarikat Jho Low selepas 6 tahun - Zeti

(Zeti Akhtar Aziz (tengah) di Mahkamah Tinggi, Kuala Lumpur, hari ini)

KUALA LUMPUR, 16 Ogos- Mahkamah Tinggi di sini hari ini diberitahu, hanya selepas hampir tujuh tahun, barulah Bank Negara Malaysia (BNM) mendapati bahawa wang AS$700 juta milik 1Malaysia Development Berhad (1MDB) telah masuk ke entiti yang salah iaitu Good Star Ltd, sebuah syarikat milik ahli perniagaan dalam buruan Low Taek Jho atau Jho Low.Bekas Gabenor Bank Negara Malaysia (BNM) Tan Sri Dr Zeti Akhtar Aziz, 76, juga mengakui bahawa ia adalah satu tempoh yang panjang untuk mengetahui perkara berkenaan, kerana ia melibatkan proses yang panjang untuk menjejaki wang itu.Urus niaga AS$700 juta berlaku pada 2009 dan pihak berkuasa menemukannya pada 2015.Saksi pendakwaan ke-46 itu berkata demikian ketika ditanya peguam utama Datuk Seri Najib Tun Razak, Tan Sri Muhammad Shafee Abdullah pada perbicaraan bekas perdana menteri itu yang membabitkan penyelewengan RM2.3 bilion dana 1MDB.Urus niaga itu berlaku pada 2009, dan BNM hanya tahu mengenainya pada 2015, tetapi ia tidak bermakna bahawa BNM tidak membuat sebarang tindakan. BNM telah hantar beberapa surat dan emel kepada 1MDB, meminta status pelaburan AS$1 bilion, namun tiada maklum balas yang diterima.Pada 2014 apabila 1MDB memohon untuk mendapatkan lebih banyak wang, BNM menolak permohonan itu kerana hutangnya terus meningkat.Saksi itu juga berkata bank pusat perlu menjalankan siasatan selama beberapa tahun, berikutan kegagalan pegawai 1MDB memberikan jawapan memuaskan kepada bank pusat mengenai apa yang berlaku kepada dana yang dihantar ke luar negara pada 2009.Beliau juga menegaskan bahawa bukan peranan BNM untuk menjalankan 'due diligence' berhubung transaksi itu, dan yang jelas ialah ia merupakan fungsi institusi kewangan terlibat.Najib, 70, berdepan empat pertuduhan menggunakan kedudukan beliau untuk mendapatkan suapan berjumlah RM2.3 bilion milik 1MDB dan 21 pertuduhan pengubahan wang haram membabitkan amaun sama.Perbicaraan di hadapan Hakim Datuk Collin Lawrence Sequerah bersambung.

(Zeti Akhtar Aziz (tengah) tiba Mahkamah Tinggi, Kuala Lumpur, hari ini)


OP BPT, kekang penipuan pemborong beras

KUALA LUMPUR, 16 Ogos- Kementerian Pertanian dan Keterjaminan Makanan (KPKM) mengingatkan semua pengilang, pemborong dan peruncit agar tidak melakukan penyewelengan ke atas penjualan beras putih tempatan (BPT).Ia berikutan video tular berkenaan dakwaan penipuan pemborong beras tempatan membungkus semula kampit beras tempatan menjadi bungkusan kampit beras import yang tidak dikawal harga di pasaran.Melalui kenyataan media KPKM, "individu yang didapati membuat kesalahan tersebut di bawah Seksyen 21 Akta Kawalselia Padi dan Beras (Akta 522) boleh dikenakan tindakan denda sehingga RM25,000 atau dipenjara tidak melebihi dua tahun atau kedua-duanya sekali."Manakala denda sehingga 50 ribu ringgit dikenakan kepada syarikat," katanya dalam satu kenyataan.KPKM akan melaksanakan Operasi Beras Putih Tempatan (OP BPT) bermula hari ini yang memberi fokus pemeriksaan dan penguatkuasaan ke atas kilang padi komersial serta pemborong beras. Perkara itu bagi memastikan keseluruhan rantaian bekalan pengedaran beras di semua peringkat mematuhi peraturan dan perundangan sedia ada. Menurut kenyataan itu lagi, "kolaborasi strategik KPKM bersama Kementerian Perdagangan Dalam Negeri dan Kos Sara Hidup (KPDN) menerusi OP JAMIN telah memeriksa sebanyak 925 premis seluruh negara bagi memastikan kestabilan bekalan BPT terjamin."

(Denda/Penjara jika buat kenyataan palsu gred beras)


Dua pemandu treler bawa muatan tembikai, simen maut kemalangan

TAPAH, 16 Ogos- Dua pemandu treler masing-masing membawa muatan tembikai dan simen, maut selepas terlibat kemalangan jalan raya di Kilometer 317.5 Lebuhraya Utara Selatan arah utara di sini.Kemalangan itu turut melibatkan sebuah kenderaan pacuan empat roda.Penolong Pengarah Bahagian Operasi, Jabatan Bomba dan Penyelamat Malaysia (JBPM) Perak, Sabarodzi Nor Ahmad dalam kenyataan berkata, pihaknya menerima panggilan mengenai kejadian pada pukul 5.12 petang.Sepasukan anggota dari Balai Bomba dan Penyelamat (BBP) Tapah kemudian digerakkan ke lokasi kejadian.Sebaik tiba, anggota mendapati kedua-dua pemandu treler tersepit dan disahkan maut di tempat kejadian, manakala pemandu pacuan empat roda mengalami kecederaan. Sabarodzi berkata, kesemua mangsa diserahkan kepada pihak Kementerian Kesihatan (KKM) untuk tindakan lanjut.


Dua kakitangan klinik bawa jenazah, kemalangan

KEMAMAN, 16 Ogos- Dua kakitangan klinik kesihatan berdepan detik cemas selepas ambulans membawa jenazah seorang lelaki terbabit dalam kemalangan di Bandar Chukai, Kemaman. Kejadian berkenaan berlaku kira-kira pukul 10.45 pagi di kilometer 1, Jalan Chukai-Air Putih di persimpangan lampu isyarat di sini.Dalam kejadian itu pemandu ambulans Klinik Kesihatan Air Puteh terbabit mengalami kecederaan ringan manakala penolong pegawai perubatan tidak mengalami sebarang kecederaan. Ketua Polis Daerah Kemaman, Superintenden Hanyan Ramlan berkata, "sebelum kejadian ambulans terbabit sedang dalam perjalanan dari Felda Seberang Tayor menuju Hospital Kemaman."Ketika kejadian, ambulans tersebut membawa satu jenazah yang telah disahkan meninggal dunia. Menurut Hanyan yang ditemui pemberita, "sejurus tiba di lokasi kejadian sebuah kenderaan pacuan empat roda datang dari arah Teluk Kalong cuba membelok ke arah kanan selepas lampu isyarat bertukar menjadi hijau." Pada masa sama ambulan terbabit datang dari arah bertentangan gagal mengelak lalu melanggar bahagian kiri ambulan dan menyebabkannya terbabas sebelum terbalik ke kiri jalan. Orang ramai melihat kejadian berkenaan, berusaha menaikkan semula ambulans yang terbalik itu. Pemandu ambulan cedera ringan dibawa ke unit kecemasan Hospital Kemaman untuk menerima rawatan manakala jenazah terbabit dihantar ke Unit Forensik hospital sama bagi proses bedah siasat. Kes berkenaan akan disiasat di bawah seksyen 43 (1) Akta Pengangkutan Jalan (APJ) 1987.

(Orang ramai membantu naikkan Klinik Kesihatan Air Puteh terbalik)


Waspada, Bantuan Kewangan Tambahan RM500 Secara "One-Off" palsu

KUALA LUMPUR, 16 Ogos- Bantuan Kewangan Tambahan RM500 Secara "One-Off" Untuk Semua Rakyat Malaysia yang tersebar dalam kalangan rakyat baru-baru ini adalah palsu, menurut Kementerian Kewangan.Justeru, orang ramai dinasihatkan agar tidak terpedaya dengan maklumat tidak benar tersebut."Kementerian Kewangan menafikan maklumat bertajuk 'Bantuan Kewangan Tambahan RM500 Secara "One-Off" Untuk Semua Rakyat Malaysia' seperti yang tular di media sosial."Maklumat tersebut adalah palsu dan orang ramai disaran agar tidak mudah terpedaya serta sentiasa berwaspada terhadap pautan tanpa sumber yang sahih," menurut kenyataan.Orang ramai juga dinasihatkan agar merujuk sumber rasmi Kementerian Kewangan untuk mendapatkan maklumat yang sahih dan terkini.


Duta Besar Iran lawat projek transformasi DiRaja Perlis

KUALA PERLIS, 16 Ogos- Duta Besar Iran, Ali Asghar Mohammadi menyatakan rasa gembira kerana berpeluang dapat melawat dan berinteraksi dengan para penduduk setempat di Projek Transformasi DiRaja Kampung Seberang Ramai, Kuala Perlis.Ali Asghar berkata, beliau "kagum kepemimpinan Pemangku Raja Perlis, Tuanku Syed Faizuddin Putra Jamalullail yang telah berjaya mentransformasi sebuah kampung nelayan kepada salah satu tempat menarik di Perlis."

Selain itu perkampungan unik dan menarik itu dicat dengan warna-warni. Lokasi itu juga menjadi semakin menjadi sebutan dan tumpuan para pelancong untuk ke negeri itu. Beliau memaklumkan demikian selepas mengiringi Tuanku Syed Faizuddin melawat sekitar kampung tersebut sempena lawatan kerja selama dua hari berakhir semalam. Tuanku Syed Faizuddin Putra dan delegasi dari Iran itu menaiki ‘Choley’ iaitu motosikal beroda tiga yang cukup dikenali di negara Thailand untuk melawat kawasan yang menarik di sekitar kampung itu.Antara tempat menarik dilawati adalah Laman Laksa, Jambatan Tuanku Syed Putra, Laman Bunga Raya dan Anjung Persinggahan Diraja. Ali Asghar turut mencuba makanan tempatan seperti Laksa, Dodol, Aiskrim Malaysia dan lain-lain lagi.

(Ali Asghar mencuba pelbagai makanan tempatan, Tuanku Syed Faizuddin (kanan))


Rosmah sekali lagi kemuka rayuan lawat anak bakal bersalin di Singapura

(Rosmah Mansor (merah) di Mahkamah Rayuan di Kuala Lumpur, hari ini)

KUALA LUMPUR, 16 Ogos- Datin Seri Rosmah Mansor sekali lagi mengemukakan permohonan di Mahkamah Rayuan di sini bagi mendapatkan pelepasan sementara pasport untuk melawat anak perempuannya, Nooryana Najwa Mohd Najib yang bakal melahirkan anak ketiga hujung bulan ini.Rosmah selaku pemohon memfailkan notis usul itu pada 11 Ogos lepas menerusi Tetuan Akberdin & Co. bagi membolehkannya melawat keluarga serta Nooryana Najwa yang dijangka bersalin pada 28 Ogos depan di Singapura.Permohonan untuk mendapatkan pasport akan didengar esok.Dalam notis itu, isteri kepada bekas Perdana Menteri, Datuk Seri Najib Tun Razak itu berkata, beliau akan ke Singapura pada 18 hingga 23 Ogos, 26 Ogos hingga 6 September dan 9 September hingga 31 Oktober ini.Menurut Rosmah, beliau akan pulang ke Malaysia untuk menghadiri prosiding rayuan kes rasuah membabitkan projek hibrid solar. Sebelum ini, Mahkamah Rayuan menetapkan 18 September depan untuk pengurusan kes.Pada 1 September lalu, Mahkamah Tinggi di sini menjatuhkan hukuman penjara 10 tahun dan denda sebanyak RM970 juta terhadap Rosmah selepas didapati bersalah atas tiga pertuduhan rasuah berkaitan projek hibrid solar bernilai RM1.25 bilion untuk 369 sekolah luar bandar di Sarawak.Mahkamah turut memerintahkan Rosmah, 71, dipenjara 30 tahun jika gagal membayar denda berkenaan.Bagaimanapun, Mahkamah Tinggi membenarkan penangguhan pelaksanaan hukuman penjara dan denda sementara menunggu rayuannya di Mahkamah Rayuan.


Melaka laksana promosi TMM 2024 ke peringkat antarabangsa

AYER KEROH, 16 Ogos- Kerajaan Negeri Melaka melaksanakan promosi Tahun Melawat Melaka (TMM) 2024 ke peringkat antarabangsa di Itali, Dubai, Filipina dan Jerman.Ketua Menteri Melaka Datuk Seri Ab Rauf Yusoh berkata, sambutan baik diterima semasa kempen promosi berkenaan."Selain itu kempen TMM 2024 giat dilakukan di seluruh dunia oleh Exco Pelancongan Melaka Datuk Abd Razak Abd Rahman. Ia mendapat sambutan baik daripada Itali dalam mempromosikan TMM."Jadi segala jadual tentang TMM akan dikeluarkan supaya dapat disesuaiakna dengan kalendar," katanya kepada pemberita selepas Majlis Penyerahan Pelekat Kenderaan Promosi TMM2024 di Kompleks Seri Negeri, di sini.Semua kenderaan rasmi kerajaan negeri diberikan pelekat kenderaan bagi membantu merancakkan lagi promosi TMM2024.Dalam masa sama, aktiviti pelancongan di kawasan Taman Laut Melaka turut dirancakkan.Ab Rauf berkata, kerajaan negeri bersama Jabatan Perikanan dan Bahagian Promosi Pelancongan (BPP) mengambil langkah dalam yang diperlukan termasuk kemudahan dan fasiliti untuk menyambut pelancong yang akan berkunjung ke situ."Pulau Undan merupakan sebuah taman laut dan diwartakan sebagai kawasan tercantik dengan keindahan coral dan batu karang berwarna-warni. Kita juga akan mempromosikan program jelajah pulau," katanya.Dalam perkembangan lain, sub-sektor sukan air juga merupakan antara aktiviti tumpuan pelancongan di Melaka pada tahun hadapan.Pelbagai acara yang akan dianjurkan Perbadanan Pembangunan Sungai dan Pantai Melaka (PPSPM).


Tular surau kotor di Bandar Hilir, 'spot check' akan dilakukan - Exco Melaka

AYER KEROH, 16 Ogos- Pemeriksaan mengejut terhadap semua surau di Melaka terutama kawasan tumpuan pelancong akan kerap diadakan, susulan tular di media sosial mengenai dua buah surau di Bandar Hilir berada dalam keadaan kotor dan daifExco Kanan Perumahan, Kerajaan Tempatan Saliran, Perubahan Iklim dan Pengurusan Bencana negeri, Datuk Rais Yasin berkata, ia bagi memastikan kemudahan itu sentiasa dalam keadaan baik dan bersih.Kerajaan negeri memandang serius perkara tersebut dan semua pihak terutama pihak berkuasa tempatan (PBT) diarah memantau perkara itu."Kita akan memastikan setiap surau yang berada di dalam kawasan 'hotspot' pelancong terutamanya seperti surau yang tular itu diberi perhatian segera."Saya telah meminta pihak MBMB (Majlis Bandaraya Melaka Bersejarah) mengambil tindakan dan pada mesyuarat Exco akan datang, saya akan minta semua memberi perhatian kepada isu berkenaan."Setiap pusat beli belah atau setiap surau dibawah pengurusan swasta, kita akan pergi lawat nanti, mungkin secara mengejut dan kita akan pastikan perkara seperti ini tidak akan berulang lagi. Insya-Allah," katanya pada Program Kibar Jalur Gemilang di MBMB di sini.Tegas Rais, dua buah surau yang tular itu perlu diperbaiki sebelum Tahun Melawat Melaka 2024 (TMM2024) berlangsung.


Perak berjaya selesai 786 aduan rakyat

IPOH, 16 Ogos- 786 daripada 833 aduan rakyat berjaya diselesaikan dalam enam siri penganjuran Hari Bertemu Pelanggan Kerajaan Negeri Perak 2023.Menteri Besar Perak Datuk Seri Saarani Mohamad berkata, 37 aduan lagi masih dalam tindakan dan pemerhatian agensi terlibat berikutan ia merupakan aduan bersifat kompleks dan perlu mengambil masa.Bagi penganjuran siri ke-7 kali ini, sebanyak 136 aduan diterima menerusi 69 kaunter khidmat pelanggan yang dibuka dan turut disertai barisan exco dan ketua jabatan bagi menyantuni pelanggan."Aduan tersebut merupakan aduan-aduan kompleks yang mengambil masa lebih daripada 15 hari untuk diselesaikan seperti permohonan peruntukkan daripada kerajaan persekutuan permohonan tanah persendirian, pembaikpulihan jalan raya di daerah dan masalah penangkapan haiwan liar," katanya kepada pemberita ketika hadir ke Hari Bertemu Pelanggan Kerajaan Negeri Perak 2023 siri ke-7 di Stadium Indera Mulia di sini.Saarani Mohamad turut merasmikan Flag Off Jelajah Pengguna Peniaga Sempena Sambutan Bulan Kemerdekaan dan Program Jualan RAHMAH (PJR) dengan kerjasama Kementerian Perdagangan Dalam Negeri dan Kos Sara Hidup (KPDN) Perak.


CUEPACS yakin kerajaan 'kota janji' naikkan gaji penjawat awam

KUALA TERENGGANU, 16 Ogos- Kongres Kesatuan Pekerja-Pekerja Di Dalam Perkhidmatan Awam (CUEPACS) yakin terhadap komitmen kerajaan untuk menaikkan gaji sektor awam tidak akan terjejas selepas berakhirnya musim Pilihan Raya Umum Dewan Undangan Negeri Ke-15 (PRU DUN Ke-15), Sabtu lalu.Presidennya, Datuk Adnan Mat yakin gaji penjawat awam akan dinaikkan menjelang Oktober depan atau pada pembentangan Bajet 2024.Jelas beliau, peningkatan gaji tersebut penting bagi penjawat awam yang kini berdepan dengan peningkatan kos sara hidup."Kerajaan adalah majikan kami (penjawat awam). Sudah tentu, itulah tempat kami untuk mengadu, untuk kami memohon."Jika kerajaan telah bersetuju untuk meningkatkan gaji, kami yakin kerajaan mampu untuk melaksanakannya," katanya kepada pemberita pada Perhimpunan bersama Penjawat Awam Terengganu di sini.Terdahulu, Perdana Menteri, Datuk Seri Anwar Ibrahim mengumumkan akan menaikkan gaji kira-kira 1.6 juta penjawat awam dalam amaun kecil buat sementara waktu melalui Belanjawan Madani 2024, sebelum kenaikan berkala bagi setiap 10 tahun diselesaikan selewat-lewatnya tahun depan.

(Penjawat awam pada Perhimpunan bersama Penjawat Awam Terengganudi Kuala Terengganu, Terengganu)


Dakwaan lebih 200 sekolah agama di Selangor diarah tutup tidak benar

KUALA LUMPUR, 16 Ogos- Dakwaan lebih 200 sekolah agama di Selangor diarah tutup adalah tidak benar dan dinafikan sekeras-kerasnya oleh kerajaan negeri.

Pengerusi Jawatankuasa Tetap Agama Islam, Pengguna dan Industri Halal negeri, Mohd Zawawi Ahmad Mughni berkata, tuduhan tersebut disifatkan tidak berasas yang cuba memburukkan usaha pemutihan sekolah agama persendirian dalam matlamat meningkatkan kualiti dan taraf institusi pendidikan agama di negeri itu."Kerajaan negeri mengambil langkah sejak 2019 bagi membangunkan Garis Panduan Pemutihan Sekolah Agama (Institusi Tahfiz) Persendirian Negeri Selangor melibatkan 416 buah sekolah," katanya yang dipetik laman sesawang, Sebenarnya.my.Mohd Zawawi berkata, usaha tersebut dilakukan berasaskan titah Sultan Selangor, Sultan Sharafuddin Idris Shah yang gusar dengan peningkatan kejadian malang menimpa sekolah agama termasuk tragedi kebakaran yang meragut 23 nyawa dan mencederakan lima murid pada 2018."Usaha murni yang dilakukan kerajaan negeri itu telah mendapat dokongan Persatuan Institusi Tahfiz Al-Quran Negeri Selangor (PITAS) yang dianggotai oleh 478 institusi sekolah agama persendirian," katanya.


Pelajar parah tertusuk buluh di Gua Musang

GUA MUSANG, 16 Ogos- Seorang pelajar di Kelantan cedera parah selepas sebatang buluh tertusuk pada bahagian perut hingga menembusi belakang badannya selepas merempuh sebuah pacuan empat roda yang dipakir di bahu jalan sebuah jambatan di sini, malam tadi.

Ketua Polis Daerah, Superitenden Sik Choon Foo berkata, kejadian berlaku di Kilometer 29, Jalan Gua Musang-Jeli dekat Jabatan Pulau Setelu, sekitar pukul 9.30 malam.Mangsa, 13, menunggang sebuah motosikal dalam perjalanan dari rumahnya untuk pergi memancing sebelum terlanggar belakang sebuah pacuan empat roda dengan muatan buluh.Salah satu batang buluh berukuran dua meter kemudian telah tertikam dan menembusi perut mangsa.  "Mangsa telah dibawa oleh orang awam ke Hospital Gua Musang untuk mendapatkan rawatan awal."Kes disiasat di bawah Seksyen 43 (1) Akta Pengangkutan Jalan 1987 kerana memandu dengan tidak cermat dan tidak bertimbang rasa," katanya dalam kenyataan.Sik Choon berkata, siasatan lanjut masih dijalankan.Orang ramai yang mempunyai maklumat berkaitan kejadian boleh hubungi Bahagian Siasatan dan Penguatkuasaan Trafik Ibu Pejabat Polis Daerah Gua Musang menerusi talian 09-9121222 atau Pegawai Penyiasat (019-9710976).


Sebahagian jalan di Banda Hilir ditutup 6 jam pada setiap Sabtu

AYER KEROH, 16 Ogos- Beberapa jalan di sekitar Banda Hilir di Melaka akan ditutup selama enam jam dari pukul 6 petang hingga 12 tengah malam bermula Sabtu ini bagi tempoh percubaan pelaksanaan “Zon Bebas Kenderaan”.Ia melibatkan Jalan Istana, Jalan Mahkamah, Jalan Gereja,  Lorong Gereja, Jalan Laksamana serta sebahagian Jalan Tun Khalil dan Jalan Merdeka.Exco Kanan Perumahan, Kerajaan Tempatan Saliran, Perubahan Iklim dan Pengurusan Bencana Melaka, Datuk Rais Yasin berkata, pelaksanaan Zon Bebas Kenderaan itu tidak melibatkan pemindahan kawasan tapak perniagaan seperti Uptown Pahlawan Walk."Tidak ada perpindahan mereka boleh meniaga seperti biasa. Tempoh percubaan penutupan jalan berkenaan akan dimulakan dengan program 'Ride and Run' pada Sabtu ini bermula 6 petang hingga 12 tengah malam dan kita akan menilai sambutan rakyat, pelancong dan peniaga berhubung inisiatif itu," katanya.

(Exco Kanan Perumahan, Kerajaan Tempatan Saliran, Perubahan Iklim dan Pengurusan Bencana Melaka, Datuk Rais Yasin)

Beliau berkata demikian pada Program Kibar Jalur Gemilang di Majlis Bandaraya Melaka Bersejarah (MBMB) di Ayer Keroh yang dihadiri Datuk Bandar MBMB, Datuk Shadan Othman.Shadan berkata penutupan sementara jalan bersempena dengan pelaksanaan Zon Bebas Kenderaan itu akan memberi ruang kepada peniaga kraf tangan di sekitar laluan yang ditutup seperti peniaga di Medan Samudera untuk berniaga di tepi jalan.Bagaimanapun katanya kebenaran itu tertakluk pada beberapa syarat antaranya khemah yang digunakan perlu mengikut standard ditetapkan selain memastikan aspek kebersihan diberi keutamaan."Peniaga ini akan diatur berniaga di tepi jalan berbanding di dalam premis mereka dalam tempoh enam jam penutupan jalan itu mengikut konsep yang telah ditetapkan dan inisiatif ini juga akan melibatkan pelukis di tepi Sungai Melaka sebagai satu tarikan kepada pengunjung."Usaha yang dilakukan ini bukan sahaja dijangka dapat menarik kedatangan lebih ramai pelancong, malah juga dapat meningkatkan ekonomi peniaga kecil seperti kraf tangan di kawasan terlibat," katanya.


10 ADUN P.Pinang selesai angkat sumpah sebagai Exco

(Kesemua 10 ADUN Pulau Pinang angkat sumpah sebagai Exco negeri hari ini)

GEORGE TOWN, 16 Ogos- Kesemua 10 Ahli Dewan Undangan Negeri (ADUN) Pulau Pinang termasuk tujuh muka baru mengangkat sumpah sebagai Exco Pulau Pinang, pagi tadi.Istiadat itu dilakukan di hadapan Yang Dipertua Negeri, Tun Ahmad Fuzi Abdul Razak dengan disaksikan Ketua Menteri, Chow Kon Yeow.Mendahului pelantikan adalah ADUN Batu Maung, Prof Datuk Dr Mohamad Abdul Halim yang menyandang jawatan Timbalan Ketua Menteri I, dan ADUN Datok Keramat, Jagdeep Singh Deo sebagai Timbalan Ketua Menteri II.Tujuh daripada mereka adalah daripada parti DAP.Antaranya, ADUN Tanjong Bunga, Zairil Khir Johari; ADUN Paya Terubong, Wong Hon Wai; ADUN Sungai Pinang, Lim Siew Khim; ADUN Jawi, H'ng Mooi Lye; ADUN Padang Lalang, Gooi Zi Sen dan ADUN Perai, Datuk Seri S Sundarajoo.Selain itu, ADUN Pantai Jerejak, Fahmi Zainol turut mengangkat sumpah jawatan berkenaan.Sementara itu, ADUN Sungai Acheh, Rashidi Zinol menjadi satu-satunya wakil rakyat daripada Barisan Nasional (BN).Ia sekali gus menyaksikan parti itu kembali dalam barisan EXCO Pulau Pinang selepas berada di blok pembangkang sejak 2008.Pada Pilihan Raya Umum Dewan Undangan Negeri Ke-15 (PRU DUN Ke-15) baru-baru ini, gabungan Pakatan Harapan (PH) dan BN berjaya menguasai 29 daripada 40 kerusi Dewan Undangan Negeri (DUN) Pulau Pinang dengan DAP mengekalkan kemenangan di 19 kerusi ditandingi, manakala PKR menang tujuh daripada 13 kawasan ditandingi.BN pula memperoleh dua kerusi dan Parti Amanah Negara (AMANAH) mengekalkan satu kerusi iaitu Bayan Lepas.

(Prof Datuk Dr Mohamad Abdul Halim dan Jagdeep Singh Deo)


Fasa kedua Jualan Rahmah Bergerak bermula September - Fuziah

KUALA LUMPUR, 16 Ogos- Fasa kedua Jualan Rahmah Bergerak dijadual bermula bulan depan, secara lebih meluas, dengan kadar kekerapan dua kali sebulan.Timbalan Menteri Perdagangan Dalam Negeri dan Kos Sara Hidup (KPDN), Fuziah Salleh berkata Jualan Rahmah Bergerak diyakini platform terbaik membantu rakyat mendapatkan barangan keperluan berkualiti dengan harga berpatutan.Pada masa sama membawa konsep 'Kedai Cari Rakyat', yang lebih mudah, murah dan mesra rakyat."Ini macam konsep dulu-dulu, di mana memudahkan ibu kita turun membawa 'besen' untuk membeli ayam, sayur dan sebagainya."Itulah konsepnya dan kita terus 'direct' daripada pemborong, peruncit...pemborong itu juga peruncit, jadi, dia 'cut cost'."Sekarang ini Jualan Rahmah Bergerak sudah agak menyeluruh, ada sebahagian negeri baru bermula....ada negeri yang sudah bermula, sudah bermula sebulan."Tetapi dengan penambahan bajet yang diumumkan Perdana Menteri sebanyak RM50 juta, inya-Allah bulan September ini kita bermula fasa yang lebih agresif dan lebih tersusun di setiap negeri, dan kita sasar diadakan 2 kali satu DUN, satu bulan," katanya.

(Timbalan Menteri Perdagangan Dalam Negeri dan Kos Sara Hidup (KPDN), Fuziah Salleh)

Beliau ditemui selepas menjadi tetamu program terbitan RTM di Angkasapuri, Kota Media, di sini hari ini.


MINDEF sedia kerjasama agensi pertahanan bagi perkukuhkan ATM

KUALA LUMPUR, 16 Ogos -Kementerian Pertahanan akan bekerjasama dengan pelbagai agensi pertahanan dan keselamatan siber bagi memastikan Angkatan Tentera Malaysia (ATM) bergerak selari dengan global.Menurut Timbalan Menteri Pertahanan, Adly Zahari berkata ini termasuklah keperluan menubuhkan pasukan khas bagi mengendali ancaman siber seperti yang digariskan menerusi Kertas Putih Pertahanan.Ini termasuklah merangka struktur baharu untuk Bahagian Siber dan Elektromagnet Pertahanan bagi mengekang kebocaran data yang berisiko menghakis integriti dan kredebiliti mekanisme pertahanan negara."Membina langkah keselamatan siber yang mantap dan memupuk budaya kesedaran keselamatan adalah kritikal.""Tanpanya, insiden seperti gangguan dan pelanggaran data akan menghakis integriti serta kredibiliti pertahanan negara seterusnya boleh mewujudkan ketidakyakinan di kalangan pelabur dan rakyat", ujarnya ketika berucap pada Majlis Pelancaran Cyber Siaga 2023 di sini.Mengangkat tema 'Mempertahankan Ruang Siber dan Kedaulatan Negara', program tersebut diadakan bertujuan meningkatkan kesedaran keselamatan siber selain meluaskan kerjasama agensi kerajaan, pemain industri, ahli akademik serta komuniti siber.


KPDN kaji wujud inisiatif Saham Rahmah bantu miskin tegar

KUALA LUMPUR, 18 Ogos - Kementerian Perdagangan Dalam Negeri dan Kos Sara Hidup (KPDN) sedang mengkaji untuk mewujudkan inisiatif Amanah Saham Rahmah bagi membantu keluarga miskin tegar di negara ini.Timbalan Menterinya, Fuziah Salleh berkata inisiatif tersebut membantu mengurangkan beban kos sara hidup sekali gus memberi pendapatan berterusan kepada golongan itu. Menurutnya, menerusi amanah berkenaan sejumlah wang akan dilaburkan oleh kerajaan di bawah syarikat tertentu dan dividen daripada pelaburan itu akan diberikan kepada keluarga yang memerlukan, manakala wang pokok yang dilaburkan itu, tetap milik kerajaan. "Ini satu idea di mana kita berfikir berkenaan bagaimana ingin menoktahkan kemiskinan tegar. Sebab ada kumpulan yang tidak boleh bekerja."Apabila kita buat Amanah Saham Rahmah ini, kita meletakkan ibarat RM100,000 di dalam satu tabung untuk dilaburkan dan dividen itu diberikan setiap bulan kepada keluarga-keluarga ini." Jadi secara prinsipnya, duit berkenaan merupakan duit dan hak kerajaan.Tidak boleh hilang. Tetapi boleh diberikan kepada keluarga miskin tegar", katanya selepas menjadi tetamu Program Selamat Pagi Malaysia di Angkasapuri di sini.

(Timbalan Menteri KPDN, Fuziah Salleh/FOTO RTM)


Kes denggi meningkat 4.7% -KP Kesihatan

PUTRAJAYA, 16 Ogos- Sebanyak 2,542 kes demam denggi dilaporkan pada Minggu Epidemiologi ke-31, (30 Julai hingga 5 Ogos 2023) iaitu peningkatan 114 kes atau 4.7% berbanding 2,427 kes pada minggu sebelumnya.Ketua Pengarah Kesihatan Datuk Dr Muhammad Radzi Abu Hassan berkata dua kematian akibat komplikasi demam denggi juga dilaporkan pada minggu berkenaan."Kumulatif kes demam denggi yang dilaporkan sehingga kini ialah 71,193 kes berbanding berbanding 32,521 kes bagi tempoh sama tahun 2022, iaitu peningkatan sebanyak 38,672."Manakala sejumlah 49 kematian akibat komplikasi demam denggi telah dilaporkan berbanding 22 kematian bagi tempoh yang sama pada tahun 2022,"katanya menerusi satu kenyataan.Bilangan lokaliti hotspot pada minggu ini menurun dengan sebanyak 86 lokaliti 'hotspot' dilaporkan berbanding 93 lokaliti 'hotspot' pada minggu sebelumnya dengan 69 lokaliti berada di Selangor, tujuh lokaliti di Wilayah Persekutuan Kuala Lumpur dan Putrajaya, masing-masing tiga lokaliti di Perlis serta Kedah dan masing-masing dua lokaliti di Negeri Sembilan serta Sabah.Sementara itu, Datuk Dr Muhammad Radzi memaklumkan, bagi survelan chikungunya dua kes telah direkodkan pada Minggu Epidemiologi ke-31.Jumlah kumulatif kes chikungunya sehingga kini adalah 147 kes. Bagi survelan zika, sebanyak 1,862 sampel darah dan 129 sampel urin telah dijalankan saringan zika dan hasil kesemuanya adalah negatif.

(Ketua Pengarah Kesihatan Datuk Dr Muhammad Radzi Abu Hassan)


Bekas ADUN Tanjung Bidara meninggal dunia

MELAKA, 16 Ogos- Bekas Ahli Dewan Undangan Negeri (ADUN) Tanjung Bidara Datuk Ab Karim Sulaiman, 75, meninggal dunia di rumahnya di Kampung Jeram, Masjid Tanah kerana sakit jantung pada 9.20 malam tadi.Ketua Pergerakan Pemuda UMNO Melaka Abdul Hakim Abdul Wahid berkata Allahyarham sebelum itu menerima rawatan selama lima hari di sebuah hospital swasta di Klebang sebelum dibenarkan pulang ke rumahnya petang semalam."Jenazah akan dikebumikan selepas solat Zohor nanti di Tanah Perkuburan Islam Kampung Jeram," katanya ketika dihubungi Bernama di sini hari ini.Allahyarham meninggalkan isteri, Datin Fatimah Md Nor dan dua anak lelaki serta dua anak perempuan.Arwah merupakan bekas Pengarah Ikatan Relawan Rakyat (RELA) (kini dikenali sebagai Jabatan Sukarelawan Malaysia) sebelum menjadi calon Barisan Nasional (BN) bagi kerusi Dewan Undangan Negeri (DUN) Sungai Udang pada Pilihan Raya Umum ke-10 (PRU10) pada 1999.Beliau kemudiannya dipilih sebagai ADUN Tanjong Bidara pada PRU11 pada tahun 2004 dan dilantik sebagai Pengerusi Jawatankuasa Alam Sekitar, Perumahan dan Kerajaan Tempatan negeri.Allahyarham berkhidmat di kerusi Tanjung Bidara selama dua penggal dengan jawatan terakhirnya sebagai Pengerusi Jawatankuasa Kerja Raya dan Kemudahan Awam negeri.- BERNAMA


Lelaki pandu kereta klon ditahan

(Pengarah JPJ Kedah, Aman Shah Hashim)

BUKIT KAYU HITAM, 16 Ogos- Seorang lelaki ditahan selepas memandu sebuah kereta disyaki kenderaan klon.Kenderaan tersebut ditahan Unit Operasi Pool B (Aman6) Jabatan Pengangkutan Jalan, JPJ Negeri Kedah dalam satu sekatan jalan raya di KM8 Lebuh Raya Utara Selatan dekat Bukit Kayu Hitam.Pengarah JPJ Kedah, Aman Shah Hashim dalam kenyataan memaklumkan, semasa ditahan, kenderaan jenis Honda Civic itu dipandu seorang lelaki berusia dalam lingkungan 30-an."Kenderaan tersebut telah disita di bawah Seksyen 64 (1) APJ 1987 dan dibawa balik ke pejabat untuk siasatan lanjut," katanya di sini.

Dalam operasi sama, sebanyak 154 kenderaan telah diperiksa.Daripada jumlah itu, 26 kenderaan telah diambil tindakan dengan 69 notis pelbagai kesalahan dikeluarkan."Antara kesalahan yang dikesan ialah tidak mempunyai lesen memandu, lesen kenderaan motor (LKM) tamat tempoh, tiada perlindungan insuran, cermin gelap, muatan bahaya dan lain-lain kesalahan teknikal kenderaan," tambah beliau.Tegas Aman Shah, penguatkuasaan dan pemantauan akan dilaksana secara berterusan bagi memastikan undang-undang jalan raya sentiasa dipatuhi demi kebaikan semua pihak.


Polis minta bantuan kesan remaja lelaki hilang sejak Julai lalu

IPOH, 16 Ogos- Polis meminta bantuan orang ramai untuk mengesan seorang remaja lelaki yang dilaporkan hilang sejak 30 Julai lalu di Taman Desa Kebudayaan, di sini.Ketua Polis Daerah Ipoh ACP Yahaya Hassan berkata laporan kehilangan Pang Sin Siang, 15, yang bertubuh gempal dan berkulit cerah, dibuat oleh ibunya pada 31 Julai lalu di Balai Polis Kampung Rapat, dekat sini.“Sebelum ini, remaja tersebut pernah menyuarakan niatnya untuk berhenti sekolah dan mahu mengikut rakannya bekerja di Kuala Lumpur namun perkara itu tidak diendahkan kedua-dua ibu bapanya.“Kehilangannya hanya disedari pada 30 Julai lalu selepas dia tidak pulang ke rumah dan gagal dihubungi oleh kedua ibu bapanya hingga kini,” katanya ketika dihubungi Bernama.Justeru orang ramai yang menjumpai atau mempunyai maklumat mengenai individu tersebut diminta menghubungi pegawai penyiasat Sarjan Rafidah Abdul Rashid di talian 013-7312477 atau menghubungi Ibu Pejabat Polis Daerah Ipoh di talian 05-2451500.- BERNAMA

(Pang Sin Siang, 15 disedari hilang sejak 30 Julai lalu)


Pertumbuhan ekonomi MADANI, KSM ambil pelbagai inisiatif

KUALA LUMPUR, 16 Ogos- Kementerian Sumber Manusia (KSM) mengambil pelbagai inisiatif bagi mencapai hala tuju masa depan, terutama dalam pertumbuhan ekonomi MADANI.Menterinya, V Sivakumar berkata ia termasuk pelbagai bentuk latihan bagi tenaga kerja di negara ini."Sasaran di bawah Rancangan Malaysia Ke-12 iaitu 35 peratus daripada tenaga kerja kita adalah mereka yang mempunyai kemahiran dan ia harus dicapai sebelum tahun 2030."Untuk itu kita hendak pastikan bahawa latihan yang diberikan itu adalah yang diperlukan...dipacu industri, sebab ini adalah penting," katanya.Beliau ditemui selepas menjadi tetamu program terbitan RTM di Angkasapuri, Kota Media.

Dalam pada itu, V Sivakumar berkata pihaknya akan terus mempergiat usaha memastikan kadar pengangguran dapat dikurangkan.Jelasnya pelbagai inisiatif akan dan telahpun dilaksanakan bagi merealisasikan matlamat itu."Kadar pengangguran negara lebih kurang 4.1 peratus dan pada tahun ini pada suku pertama kadar pengangguran telah berkurang 3.5 peratus."Jadi dapat lihat berlakunya penurunan tetapi adakah kita berpuas hati, walaupun kita anggap ini sebagai telah mencapai guna tenaga penuh tetapi usaha terus diambil oleh KSM untuk menggurangkan kadar pengangguran terutama pengangguran dalam kalangan belia dan graduan," katanya.


Bangunan komersial lima tingkat Kuchai Lama runtuh , 10 kereta rosak

KUALA LUMPUR, 16 Ogos- 10 kenderaan rosak apabila dihempap struktur bangunan komersial di Kuchai Lama runtuh malam tadi.Kejadian membabitkan Blok A, Bangunan Sri Desa Kuchai di Kuchai Entreprenuers Park yang turut menempatkan pusat khidmat Ahli Parlimen Seputeh Teresa Kok.Ketua Polis Daerah Brickfields, Asisten Komisioner Amihizam Abdul Shukor berkata, kejadian dilaporkan berlaku pada pukul 10.40 malam dan pemeriksaan awal Jabatan Bomba dan Penyelamat Malaysia (JBPM) mendapati tiada mangsa terbabit dalam kejadian tersebut."Pasukan polis, bomba, Angkatan Pertahanan Awam dan petugas Dewan Bandaraya Kuala Lumpur DBKL telah mengambil langkah awal untuk menutup kawasan berkenaan dan melakukan kerja-kerja pengalihan serpihan runtuhan."Buat masa ini, bangunan ini terpaksa ditutup daripada sebarang aktiviti sehinggalah pihak berkuasa berkaitan mengesahkan bangunan benar-benar selamat,"katanya.Katanya, polis turut meminta orang ramai supaya menjauhi kawasan tersebut dan jangan timbulkan sebarang spekulasi kerana pihak berkuasa masih belum mendapat butiran jelas punca kejadian.Sementara itu, Ahli Parlimen Seputeh, Teresa Kok ketika ditemui di lokasi kejadian menzahirkan rasa syukur kerana insiden terbabit tidak melibatkan kemalangan jiwa."Saya berada di pejabat saya sepanjang hari, mujur kejadian tidak berlaku pada siang hari. Kalau ia berlaku pada waktu siang, mungkin ramai yang akan tercedera, atau mungkin saya dan lebih ramai lagi yang akan terperangkap di dalam bangunan."Saya sudah hubungi Datuk Bandar KL dan beliau mengesahkan akan menghantar pegawai untuk meninjau runtuhan,"katanya.Berikutan itu Teresa memaklumkan, pejabat pusat khidmatnya akan ditutup sementara dan tidak boleh beroperasi selama beberapa hari.

(Teresa Kok (KIRI) dan ACP Amihizam meninjau kawasan runtuhan)


Kestabilan politik mampu tarik keyakinan pelabur- Ahmad Maslan

PONTIAN, 16 Ogos - Kestabilan kerajaan persekutuan penting dalam usaha menarik keyakinan pelabur dari dalam ataupun luar negara .Timbalan Menteri Kewangan, Datuk Seri Ahmad Maslan berkata, kestabilan kerajaan masih kukuh selepas mengharungi Pilihan Raya Umum DUN di enam negeri, baru-baru ini ."Kerajaan pusat tidak berubah. Masih lagi teguh dengan 148 kerusi kemenangan dua per tiga."Seperti yang disebut sebelum ini pilihan raya negeri tidak akan mengubah apa yang berlaku di kerajaan pusat. "Kestabilan kerajaan pusat itu amat penting untuk kita meneruskan perjalanan kehidupan rakyat, perjalanan kerajaan dan peningkatan tahap ekonomi negara", katanya yang ditemui selepas menyampaikan pingat kepada peserta di  Kejohanan Olahraga Majlis Sukan Sekolah-Sekolah Daerah (MSSD) Pontian Kali ke 55/2023 di Padang SMK Tan Sri Osman Mohd Sa’at di sini pada Selasa.

(Timbalan Menteri Kewangan, Datuk Seri Ahmad Maslan/FOTO RTM)


Polis P.Pinang terima 20 laporan nama, kad pengenalan diguna pengundi lain

GEORGE TOWN, 15 Ogos- Sebanyak 20 laporan berkaitan nama dan kad pengenalan digunakan individu berbeza untuk mengundi pada Pilihan Raya Umum Dewan Undangan Negeri Ke-15 (PRU DUN Ke-15) di Pulau Pinang, baru-baru ini.Susulan itu, individu terbabit tidak dibenarkan mengundi disebabkan maklumat peribadi mereka telah digunakan.Ketua Polis Pulau Pinang, Datuk Khaw Kok Chin bagaimanapun berkata, setakat ini tiada tangkapan dibuat dan polis masih menjalankan siasatan berhubung perkara berkenaan.Kes tersebut disiasat di bawah Seksyen 7 Akta Kesalahan Pilihan Raya 1954.Sementara itu, sepanjang tempoh berkempen sebanyak 87 laporan membabitkan pelbagai kesalahan berkaitan pilihan raya diterima."Daripada jumlah itu, 42 kes telah dibuka."Antara kesalahan terlibat adalah merosakkan banting, bendera dan bahan kempen," katanya dalam sidang media di Ibu Pejabat Kontijen Pulau Pinang di sini.Pihaknya turut membuka kertas siasatan membabitkan dua kes berkaitan bangsa, agama dan raja (3R) dan kes membabitkan fitnah terhadap calon, curi bendera, ugutan dan cetak kertas undi.


Dakwaan Malaysia ke arah negara sekular berniat jahat

KUALA LUMPUR, 15 Ogos- Menteri di Jabatan Perdana Menteri (Hal Ehwal Agama), Datuk Dr. Mohd Nai'm Mokhtar menafikan dakwaan beberapa pihak bahawa Malaysia kini ke arah negara sekularisme. Tegasnya, dakwaan tersebut adalah tidak berasas dan bersifat provokatif serta berniat jahat. Dalam satu kenyataan beliau berkata, pendirian Malaysia adalah konsisten sejak dahulu lagi bahawa Islam adalah agama bagi Persekutuan dan agama-agama lain boleh diamalkan dengan aman dan damai.Sungguhpun begitu, kebebasan yang diberikan itu tidaklah bermaksud agama-agama bukan Islam boleh menyebarkan agama mereka kepada penganut agama Islam. Malah, sekularisme yang mengetepikan dan mengasingkan antara agama dan kerajaan sepenuhnya juga tidak dapat diterima di negara ini.Oleh itu, sebarang dakwaan yang berniat menakut-nakutkan rakyat bahawa gerakan dakyah agama lain ke atas umat Islam adalah dibenarkan atau digalakkan adalah tidak benar sama sekali.Perbuatan terus-menerus menghasut dan mengajak kepada kebencian dan permusuhan serta mencabuli larangan 3R (mengganggu gugat Institusi Raja, Kaum dan Agama) adalah perbuatan amat tidak bertanggungjawab serta melanggar prinsip Islam.


PM bertemu pelabur terkemuka, teroka peluang pelaburan strategik

PUTRAJAYA, 15 Ogos - Perdana Menteri, Datuk Seri Anwar Ibrahim mengadakan pertemuan dengan beberapa pelabur terkemuka di Putrajaya pada Selasa bagi meneroka peluang pelaburan strategik merentas sektor ekonomi utama.Antaranya pengasas bersama laman Facebook, Eduardo Saverin dan CEO Bersama B Capital, Raj Ganguly, Pengasas WM Partners, Alejandro Weinstein serta Pengasas European Venture Funds, Peter Kadas.Menerusi hantaran di laman Facebook, Datuk Seri Anwar berkata ia sebagai ikhtiar untuk merancakkan pertumbuhan ekonomi dan mendukung visi yang terkandung dalam Ekonomi Madani.

"Visi ini menekankan peri penting penyertaan sektor swasta dan pelabur untuk memacu pertumbuhan ekonomi, menggalak daya inovasi dan juga mewujudkan peluang pekerjaan yang berkualiti serta berdampak tinggi,” kata Anwar.Anwar, yang juga Menteri Kewangan berkata kehadiran mereka bukan sahaja mempamerkan keyakinan terhadap Kerajaan Perpaduan dan prospek ekonomi negara malah membuktikan Malaysia mempunyai daya tarikan sebagai destinasi pelaburan antarabangsa.Selain membuka peluang berkongsi pandangan serta meneroka kerjasama bagi mencapai matlamat ekonomi negara."Perbincangan turut menyentuh soal peluang bagi meneroka pelaburan dalam sektor utama seperti teknologi dan inovasi, tenaga yang boleh diperbaharui, pembangunan infrastruktur, pelancongan serta hospitaliti, dan pembuatan,” katanya.Tambah Anwar, pertemuan turut menekankan kepentingan tanggungjawab sosial dan memberi manfaat kepada masyarakat tempatan serta menyumbang kepada agenda pembangunan mampan.


Fahmi serah watikah pelantikan kepada 6 ahli FINAS baharu

KUALA LUMPUR, 15 Ogos- Seramai enam individu dilantik sebagai Ahli Perbadanan Kemajuan Filem Nasional Malaysia (FINAS) yang baharu bagi mengisi kekosongan sedia ada berkuat kuasa 1 Ogos lepas hingga 31 Julai 2025.FINAS dalam kenyataan hari ini berkata mereka yang dilantik adalah Saeful Fadhly Moktar, Aidah Ahmad Adzmi, Chacko George Vadaketh, Rozaidi Abdul Jamil, Yee I-Lan dan Gregory Wee Lik Hoo.Menurut kenyataan itu, watikah pelantikan disampaikan oleh Menteri Komunikasi dan Digital Fahmi Fadzil dalam majlis yang diadakan di sini hari ini yang turut dihadiri Pengerusi FINAS Datuk Kamil Othman, ahli-ahli Perbadanan dan Timbalan Ketua Pengarah (Pengurusan) FINAS Rozita Waty Ridzuan.

(Perbadanan Kemajuan Filem Nasional Malaysia, FINAS)

“FINAS yang bertanggungjawab meletakkan fokus pemerkasaan ekonomi dan kualiti industri kreatif termasuk sektor perfileman, akan terus komited dalam memastikan pembangunan industri filem tempatan terus berkembang,” menurut kenyataan itu.Sementara itu, Rozaidi Abdul Jamil atau lebih dikenali sebagai Zed Zaidi berkata beliau akan cuba membantu FINAS terutama dalam aspek kebajikan industri seni selain mengangkat martabat anak-anak seni menerusi badan itu.“Kita juga akan membangunkan data untuk industri dan secara tidak langsung ia akan memberi peluang pekerjaan kepada lebih ramai pemain industri di Malaysia,” katanya.-BERNAMA


Industri aeroangkasa, Malaysia di landasan tepat, raih pelaburan impak tinggi

KUALA LUMPUR, 15 Ogos- Industri aeroangkasa Malaysia berada pada landasan tepat, meraih pelaburan berimpak tinggi.Ini terbukti dengan sejumlah RM5.7 bilion nilai kontrak berjaya diperoleh sektor tersebut sejak 2021.Menteri Pelaburan, Perdagangan dan Industri (MITI) Tengku Datuk Seri Zafrul Tengku Abdul Aziz berkata, menerusi projek aeroangkasa tersebut, ia akan membuka lebih banyak peluang kepada perusahaan kecil dan sederhana (PKS) dengan potensi nilai sub kontrak sebanyak RM1 bilion.

(Menteri Pelaburan, Perdagangan dan Industri (MITI) Tengku Datuk Seri Zafrul Tengku Abdul Aziz)

"Selain itu, lebih daripada 500 pekerjaan berkemahiran tinggi baharu juga diperlukan. Untuk menyokong projek ini bagi tempoh dua tahun akan datang, bidang penyelenggaraan, pembaikan dan baik pulih atau MRO sedang berkembang pesat dengan beberapa projek bernilai RM600 juta sedang dibangunkan", katanya menerusi video di laman facebooknya."Setelah siap Malaysia akan lebih berdaya saing, di mana komponen pesawat boleh dibaiki pada kadar yang lebih kompetetif dan lebih pantas. Pada 2022, hasil industri ini ialah RM15.3 bilion", katanya.Dengan pelaksanaan projek ini, Malaysia mengunjurkan peningkatan hasil industri antara 25 hinga 30 % tahun ini berbanding tahun sebelumnya. Selain itu juga, tambahan hasil 15 hingga 20 peratus bagi eksport komponen aeroangkasa.MITI dan agensinya akan terus berusaha untuk mencapai objektif Pelan Tindakan Industri Aeroangkasa Malaysia 2030, iaitu sasaran hasil sebanyak RM55.2 bilion dan sasaran 32,000 pekerjaan berpendapatan tinggi.


Nassuruddin dilantik MB Kelantan baharu, Mohamed Fadzli sebagai Timbalan

KOTA BAHRU, 15 Ogos - Ahli Dewan Undangan Negeri (ADUN) Meranti, Datuk Nassuruddin Daud mengangkat sumpah sebagai Menteri Besar Kelantan yang baharu, manakala ADUN Temangan, Datuk Dr. Mohamed Fadzli Hassan sebagai Timbalan Menteri Besar, hari ini.Mohd Nassuruddin dan Mohamed Fadzli mengangkat sumpah jawatan di hadapan Sultan Kelantan, Sultan Muhammad V di Istana Negeri, Kubang Kerian.

Istiadat angkat sumpah jawatan itu disaksikan Hakim Mahkamah Tinggi Kota Bharu, Datuk Roslan Abu Bakar; Speaker DUN Kelantan, Datuk Abdullah Yakub; Mufti Kelantan, Datuk Mohamad Shukri Mohamad dan Ketua Hakim Syarie Kelantan, Ibrahim Deris.Pada Pilihan Raya Umum Dewan Undangan Negeri ke-15 (PRU DUN ke-15) Sabtu lalu, Nassuruddin mempertahankan kerusi DUN Meranti sejak 1999 selepas menewaskan calon Barisan Nasional (BN), Zahri Omar dengan majoriti 9,154 undi.Manakala Mohamed Fadzli pula menggantikan Mantan Timbalan Menteri Besar, Datuk Mohd Amar Nik Abdullah.Timbalan Pesuruhjaya Tiga PAS Negeri Kelantan itu mempertahankan kerusi DUN Temangan selama tiga penggal bermula 2008.


MAIWP agih RM420 juta zakat, RM7.4 juta untuk program latihan industri

(Menteri di Jabatan Perdana Menteri (Hal Ehwal Agama), Datuk Dr Naim Mokhtar)

KUALA LUMPUR, 15 Ogos- Majlis Agama Islam Wilayah Persekutuan (MAIWP) mengagihkan sebanyak RM420 juta wang zakat kepada asnaf dan golongan memerlukan bagi tempoh separuh pertama tahun ini. Menurut Menteri di Jabatan Perdana Menteri (Hal Ehwal Agama), Datuk Dr Naim Mokhtar, daripada jumlah tersebut, sebanyak RM7.4 juta telah dibelanjakan menerusi program-program pembangunan asnaf termasuk program latihan industri. Beliau berkata bantuan ini adalah bagi membiayai yuran pengajian dan juga elaun sara hidup bagi pelatih.

(Datuk Dr Naim Mokhtar dalam Majlis Apresiasi Latihan Kemahiran MAIWP kali ke-2 di Dewan Perdana Felda, Kuala Lumpur)

"Ini adalah sebahagian dari usaha MAIWP untuk melatih anak-anak asnaf supaya mereka ini dapat membangunkan diri masing-masing dan membuat perubahan pada keluarga.

"Jadi saya mengambil kesempatan ini untuk mengajak rakan-rakan daripada industri yang lain bersama-sama dengan MAIWP untuk kita membuat perubahan dan membantu golongan asnaf ini untuk mereka ini keluar dari kepompong kemiskinan", katanya. Beliau berkata demikian selepas menyempurnakan Majlis Apresiasi Latihan Kemahiran MAIWP kali ke-2 di Dewan Perdana Felda, Kuala Lumpur. Pada majlis tersebut, seramai 247 orang graduan latihan kemahiran industri diraikan dan seramai 10orang pelatih cemerlang telah menerima anugerah pelajar terbaik. Para graduan telah ditawarkan pekerjaan dengan perolehan pendapatan antara RM1,800 sehingga RM2,000 sebulan.Sehingga kini sebanyak 21 agensi telah berkolaborasi dengan MAIWP dalam program latihan kemahiran industri dengan penglibatan seramai 484 orang anak asnaf.


Mekanisme pembayaran perlu dikenal pasti untuk suri rumah - Nancy

KUALA LUMPUR, 15 Ogos - Satu mekanisme pembayaran kepada golongan suri rumah perlu dikenal pasti bagi menghargai jasa dan pengorbanan mereka dalam menguruskan rumah tangga.Mengklasifikasikan suri rumah sebagai 'pekerja tidak bergaji', Menteri Pembangunan Wanita, Keluarga dan Masyarakat, Datuk Seri Nancy Shukri berkata masih ramai suri rumah yang tidak diberi wang oleh suami mereka.Selain itu katanya mekanisme tersebut antara kaedah untuk memperkasa ekonomi golongan wanita.

"Biasa wanitalah yang memberi keutamaan kepada keluarga dan mereka tidak bekerja. Kadang-kadang mereka mempunyai pemikiran yang bagus," katanya ketika ditemui pemberita selepas menjadi tetamu Selamat Pagi Malaysia di Angkasapuri, di sini.Bagi meningkatkan keterlibatan wanita dalam sektor pekerjaan pula, Nancy berharap majikan memberi galakan kepada golongan berkenaan untuk bekerja bagi meningkatkan keterlibatan wanita dalam sektor pekerjaan.


Kestabilan politik, ketepikan agenda peribadi, tingkat nilai kebersamaan

(Tuanku Muhriz ibni Almarhum Tuanku Munawir bersama Tuanku Aishah Rohani di Istiadat Pelantikan dan Mengangkat Sumpah Menteri Besar Negeri Sembilan)

KUALA LUMPUR, 15 Ogos- Kestabilan politik merupakan elemen paling penting dalam melancarkan tadbir urus negeri atau negara.Penganalisis Politik Prof. Datuk Dr Sivamurugan Pandian berpendapat, perkara bersifat kepentingan peribadi perlu diketepikan sekiranya ingin melakukan perubahan.

(Penganalisis Politik Prof. Datuk Dr Sivamurugan Pandian/BERNAMA)

"Sebab itu kita harus berwaspada dan memastikan apa sahaja persengketaan politik itu dihentikan, membolehkan kita bergerak ke hadapan dengan memastikan perkara yang tidak dipersetujui itu diketepikan dan juga bergerak bersama dalam usaha untuk memastikan kesejahteraan, keperluan, kemahuan rakyat dapat itu dipenuhi."Kesemua itu dapat dipenuhi jika tidak ada kepentingan peribadi dan usaha ke arah meningkatkan nilai kebersamaan berasaskan kepada kestabilan diberikan kepentingan atau keutamaan", katanya kepada RTM. Semalam, Yang Dipertuan Besar Negeri Sembilan, Tuanku Muhriz Tuanku Munawir bertitah terdapat pihak yang cuba menggugat kestabilan kerajaan tanpa sebarang sebab munasabah, sebaliknya lebih bermotifkan kepentingan peribadi.

Sementara itu, pemimpin politik turut berpandangan, titah Yang Dipertuan Besar Negeri Sembilan itu satu teguran serius agar tiada lagi gerakan yang dapat mengugat kestabilan negeri dan negara pada masa akan datang.

ADUN Lenggeng, Mohd Asna Amin berkata beliau sebagai rakyat tetap taat setia kepada apa jua yang dititahkan oleh Duli Yang Maha Mulia Tuanku.

"Kita sebagai rakyat, ADUN yang baru dipilih bila Tuanku telah titahkan, saya selaku ahli UMNO kita taat setia kepada Raja. Itu salah satu, taat dan akur apa saja yang dititah Tuanku kepada ADUN", katanya.

Menteri Pengangkutan, Anthony Loke Siew Fook yang juga merupakan ADUN Chennah menyifatkan titah Tuanku sebagai satu saranan tegas dan jelas yang menuntut semua ADUN untuk bertanggungjawab kepada negara dan negeri.

"Semua ADUN perlu memberi sokongan yang tidak berbelah bagi kepada Menteri Besar Negeri Sembilan dan kita akan membantu sedaya upaya kita. Masa untuk politik telah berlalu lepas hari mengundi, sekarang masa untuk bekerja", katanya.

"Kerajaan pusat tidak berubah, masih lagi teguh dengan 148 kerusi. Kestabilan kerajaan pusat itu amat penting untuk kita meneruskan perjalanan kehidupan rakyat, perjalanan kerajaan dan peningkatan tahap ekonomi negara", ujar Timbalan Menteri Kewangan, Datuk Seri Ahmad Maslan.


MSE sasar dana RM2 bilion, biayai aktiviti pembangunan, penyelidikan

(Menteri Sains, Teknologi dan Inovasi menyampaikan geran penyelidikan di Bukit Jalil/ BERNAMA)

KUALA LUMPUR, 15 Ogos- Malaysia Science Endowment (MSE) menyasarkan dana RM2 bilion menerusi pelbagai sumber bagi membiayai aktiviti penyelidikan dan pembangunan (R&D). Menteri Sains, Teknologi dan Inovasi, Chang Lih Kang, berkata, mekanisme atau model pembiayaan sedang giat dibangunkan, bagi mengurangkan kebergantungan kepada bantuan kerajaan."Tiada tempoh masa. Dengan sasaran RM2 bilion, kami menjangkakan dapat tambahan RM100 juta setiap tahun bagi pembangunan dan penyelidikan daripada yang diberi kerajaan, sekali gus dapat mengurangkan kebergantungan kepada bantuan kerajaan", katanya kepada media dalam majlis pengumuman penerima geran penyelidikan di Bukit Jalil.Penubuhan MSE diluluskan Parlimen pada 4 Ogos lalu dan Akademi Sains Malaysia, bertindak selaku agensi pelaksana. Dana dikumpul hasil sumbangan pihak industri, selain pemodal individu, disalurkan kepada penerima bagi tujuan penyelidikan, selari Rangka Kerja Ekonomi MADANI dan Dasar Sains, Teknologi dan Inovasi Negara 2021-2030.

(Menteri Sains, Teknologi dan Inovasi, Chang Lih Kang)


Triti Laut Sulawesi tidak libatkan Ambalat - Wisma Putra

PUTRAJAYA, 15 Ogos - Malaysia tidak pernah menyerahkan blok Ambalat di Laut Sulawesi kepada Indonesia.Sebaliknya, triti Laut Sulawesi yang ditandatangani Malaysia dan Indonesia hanya membabitkan sempadan separa laut wilayah antara dua negara di Laut Sulawesi. Timbalan Menteri Luar, Datuk Mohamad Alamin menegaskan kenyataan Ahli Dewan Undangan Negeri (DUN) Tungku Assaffal Alian berhubung isu terbabit disifatkan sebagai fitnah, mengelirukan rakyat dan tidak bertanggungjawab kerana mengancam kedaulatan negara.

"Hanyalah separa yang melibatkan triti laut wilayah dan ianya tidak sama sekali melibatkan kawasan dinyatakan sebagai Ambalat ataupun yang melebihi 200 batu nautika dan ke atas," katanya pada sidang media, di sini.Mohamad berkata demikian susulan kenyataan Ahli Dewan Undangan Negeri (DUN) Tungku Assaffal Alian di persidangan DUN Sabah pada 10 Ogos lepas yang mendakwa kononnya Malaysia telah menyerahkan Ambalat kepada Indonesia. Isu tuntutan bertindih antara Malaysia dan Indonesia di kawasan perairan di Laut Sulawesi atau Ambalat yang terletak antara Kalimantan Timur, Indonesia dan tenggara Sabah itu, timbul sejak penerbitan peta oleh Malaysia pada 1979.Peta itu menunjukkan kawasan sempadan maritim itu terletak dalam perairan Malaysia tetapi Indonesia membantah peta itu.


Isu keterjaminan makanan, IPT perlu dilibatkan - Khaled Nordin

SERDANG, 15 Ogos - Kementerian Pengajian Tinggi (KPT) menggesa lebih banyak universiti terlibat membantu usaha mengatasi isu keterjaminan makanan.Menteri Pendidikan Tinggi, Datuk Seri Mohamed Khaled Nordin berkata ini memandangkan universiti di negara ini mempunyai banyak kepakaran dan penyelidikan yang boleh mengembangkan lagi sektor pertanian.Beliau berkata, pada masa sama KPT akan melihat dan merangka bagaimana untuk mengoptimumkan pelbagai Pusat Kecemerlangan (CoE) dan Program Pusat Kecemerlangan Pendidikan Tinggi (HICoE) yang ada di semua institusi pengajian tinggi (IPT).

"Universiti dan sektor pendidikan tinggi mempunyai peranan untuk dimainkan bagaimana kita boleh menyumbang untuk kita mengatasi cabaran yang dihadapi oleh negara dalam soal ini," katanya ketika ditemui pemberita selepas Persidangan Keterjaminan Makanan Kebangsaan di Universiti Putra Malaysia (UPM), di sini.Tambah Mohamed Khaled, UPM antara universiti yang dilihat mampu menjadi penyumbang kepada isu keterjaminan makanan.Ini kerana kerajaan pernah mengkhususkan UPM sebagai universiti pertanian yang dibangunkan dengan mandat, fokus dan harapan untuk memberi segala pencerahan serta membina kepakaran dalam pertanian.Sementara itu, dua jenis varieti padi baharu diperkenal UPM iaitu Padi Putra 1 dan Padi Putra 2 yang dijangka memberi hasil tinggi kepada pesawah dan meningkatkan hasil padi negara.